Ðe Afɔku Le Gbɔdɔdɔnuwɔnawo Kpɔkpɔ Mea? Ðe Gbɔdɔdɔnuwɔnawo Kpɔkpɔ Gblẽa Nu Le Ame Ŋua?\nGBE BUBU Afrikaans Albanian Alur Amharic Arabic Argentina Tokunɔgbe Armenian Armenian (West) Aymara Batak (Toba) Bicol Bislama Brazil Tokunɔgbe Bulgarian Cambodian Catalan Cebuano Chavacano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chol Cibemba Colombia Tokunɔgbe Croatian Cuba Tokunɔgbe Czech Dangme Danish Dutch Ecuador Tokunɔgbe Efik Estonian Eŋlisi Eʋegbe Fijian Finnish France Tokunɔgbe Franse Ga Garifuna Georgian German Greek Greenlandic Guarani Haitian Creole Hebrew Hiligaynon Hungarian Igbo Iloko Indonesian Isoko Italian Italy Tokunɔgbe Japan Tokunɔgbe Japanese Kabuverdianu Kazakh Kikongo Kikuyu Kimbundu Kinyarwanda Kirghiz Kirundi Kisonge Kongo Korea Tokunɔgbe Korean Krio Kwangali Latvian Lingala Lithuanian Low German Luo Macedonian Malagasy Malay Malayalam Maltese Mam Maya Mazatec (Huautla) Mexico Tokunɔgbe Mixe Mizo Mongolian Moore Myanmar Nahuatl (Northern Puebla) Ngabere Norwegian Nzema Okpe Oromo Ossetian Pangasinan Papiamento (Curaçao) Persian Peru Tokunɔgbe Poland Tokunɔgbe Polish Portuguese Portuguese (Portugal) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swedish Tagalog Tahitian Tatar Tetun Dili Thai Tigrinya Tiv Totonac Tshiluba Tsonga Turkish Turkmen Tuvaluan Twi Tzeltal Ukrainian Urdu Uruund Vietnamese Wayuunaiki Wolaita Xhosa Yoruba Zapotec (Isthmus) Zulu\nGbɔdɔdɔnuwɔnawo kpɔkpɔ * xɔ aƒe ɖe egbexexea me. Wotea ŋu dzena le boblododowo, nudodowo, filmwo, hadzidziwo, magazinewo kple videofefewo me, eye wodzena le televisionwo kple asitelefonwo kpakple Internet hã dzi. Eye fifia la amewo ɖoa gbɔdɔnuwo ɖe wo nɔewo to Internet dzi gɔ̃ hã. Ame geɖe va da asi ɖe gbɔdɔdɔnuwɔnawo kpɔkpɔ dzi. Le teƒe geɖewo la, ame geɖewo va ƒo wo ɖokuiwo ɖe gbɔdɔdɔnuwɔnawo kpɔkpɔ me fifia wu ɣeyiɣi bubu ɖe sia ɖe.—Kpɔ aɖaka si nye “Gbɔdɔdɔnuwɔnawo Kpɔkpɔ Ŋuti Nya Aɖewo.”\nGbɔdɔdɔnuwɔnawo kpɔkpɔ ƒe mɔnuwo hã le tɔtrɔm. Nufialagã Gail Dines ŋlɔ bena: “Foto siwo wobuna be wonye gbɔdɔdɔnuwɔna ɖigbɔwo tsã la va zu nu siwo ŋu ame geɖewo doa vivi ɖo.”\nNu kae nèsusu tso tɔtrɔ siawo ŋu? Ðe gbɔdɔdɔnuwɔnawo kpɔkpɔ nye modzakaɖenu si me afɔku aɖeke mele oa? Alo ɖe wògblẽa nu le ame ŋu boŋ? Yesu gblɔ be: “Ati nyui sia ati nyui tsea ku nyui, gake ati [manyomanyo] ɖe sia ɖe tsea ku si menyo na naneke o.” (Mateo 7:17) Ku kae gbɔdɔdɔnuwɔnawo kpɔkpɔ nana ame tsena? Be míakpɔ nya sia ƒe ŋuɖoɖo la, na míadzro nyabiase vevi siwo ku ɖe nuwɔna sia ŋu la me.\nNu kae gbɔdɔdɔnuwɔnawo kpɔkpɔ gblẽna le ame ŋu?\nNYA SI NUMEKULAWO GBLƆ: Gbɔdɔdɔnuwɔnawo kpɔkpɔ zua numame na ame bɔbɔe, eye numekulawo kple atikewɔla aɖewo gɔ̃ hã tsɔe sɔ kple kokein sesẽ nono.\nBrian, * si Internet dzi gbɔdɔdɔnuwɔnawo kpɔkpɔ zu numame na la gblɔ be: “Mewɔ ɖe sia ɖe be madzudzɔe do kpo. Ðeko wòwɔna abe gbɔgbɔe wònye dze dzinye ene. Meƒona tititi eye ta ɖuam vevie. Medze agbagba be madzudzɔe, gake togbɔ be ƒe geɖee nye esi va yi hã la, ekpɔtɔ ganye numame nam kokoko.”\nZi geɖe la, ame siwo kpɔa gbɔdɔdɔnuwɔnawo la wɔnɛ le bebeme. Wonye bebemenuwɔlawo kple ameflulawo. Mewɔ nuku o be ame siawo dometɔ geɖe ɖea wo ɖokuiwo ɖe aga, ŋu kpea wo, nu tena ɖe wo dzi, woléa blanui eye wodoa dziku kabakaba. Ɣeaɖewoɣi la, wodina gɔ̃ hã be yewoawu yewo ɖokuiwo. Serge, ame si wɔa gbɔdɔdɔnuwɔnawo ƒe kɔpi dana ɖe eƒe asitelefon dzi gbe sia gbe kloe la gblɔ be: “Ðokuinye ŋu ko mebuna, eye dzi ɖena le ƒonye. Mesena le ɖokuinye me be nyemele ɖeke me o, meɖi fɔ, metsi akogo eye be mɔ̃ ɖem. Ekpea ŋu nam vevie be mabia kpekpeɖeŋu eye wòsesẽna nam hã.”\nNe ame kpɔ gbɔdɔdɔnuwɔnawo le vo me alo kpɔe ɣeyiɣi vi aɖe gɔ̃ hã la, ate ŋu akpɔ ŋusẽ gbegblẽ ɖe edzi. Nunyalagã Judith Reisman, si nye ame siwo xɔ ŋgɔ le numekukuwɔwɔ le gbɔdɔdɔnuwɔnawo kpɔkpɔ ŋu me la dometɔ ɖeka, gblɔ le United States ƒe Sewɔha ŋkume be: “Gbɔdɔdɔnuwɔna ƒe nɔnɔmetatawo ate ŋu alé ɖe susu me na ame ɖikaa eye wotea ŋu trɔa ame ƒe nuŋububu, eye wonana be nu siwo tsia susu me na ame ɖaa si metea ŋu tutuna ɖa bɔbɔe alo si mate ŋu atutu ɖa o la vaa susu me na ame zi ɖeka le vo me.” Susan, si xɔ ƒe 19, ame si kpɔ gbɔdɔdɔnuwɔna le Internet dzi le vo me la, gblɔ be: “Nu si mekpɔ la tsi susu me nam ɖikaa. Evaa susu me nam le vo me. Ewɔna nam be nyemate ŋu aŋlɔe be keŋkeŋ gbeɖe o.”\nNYA VEVITƆ: Gbɔdɔdɔnuwɔnawo kpɔkpɔ wɔa ekpɔla kluvii eye wogblẽa nu le eŋu.—2 Petro 2:19.\nNu kae gbɔdɔdɔnuwɔnawo kpɔkpɔ gblẽna le ƒomewo ŋu?\nNYA SI NUMEKULAWO GBLƆ: “Gbɔdɔdɔnuwɔnawo kpɔkpɔ maa srɔ̃tɔwo kple ƒomewo dome.”—The Porn Trap, si Wendy kple Larry Maltz ta.\nGbɔdɔdɔnuwɔnawo kpɔkpɔ gblẽa srɔ̃tɔwo kple ƒomewo dome le mɔ sia nu be\nEnana be srɔ̃tɔwo megakana ɖe wo nɔewo dzi o, womeganɔa kplikplikpli o, eye womegalɔ̃a wo nɔewo o.—Lododowo 2:12-17.\nEnana be wozua ɖokuitɔdilawo, ame siwo megaɖea woƒe seselelãme fiana o eye wo srɔ̃wo megaɖia kɔ na wo o.—Efesotɔwo 5:28, 29.\nEnana be wonɔa gbɔdɔnuwɔna ɖigbɔwo ŋu bum eye wodzroa wo vevie.—2 Petro 2:14.\nEnana be ekpɔlawo zia gbɔdɔnuwɔna manyomanyowo ɖe wo srɔ̃wo dzi.—Efesotɔwo 5:3, 4.\nEnana be ame siwo menye wo srɔ̃wo o la ƒe nu va nɔa dzi lém na wo alo wowɔa ahasi.—Mateo 5:28.\nBiblia gblɔ na srɔ̃tɔwo be ‘womegawɔ nu tovo’ ɖe wo nɔewo ŋu o. (Maleaxi 2:16) Nuteƒemawɔmawɔ nye nu tovo wɔwɔ ƒomevi si ate ŋu agblẽ srɔ̃tɔwo dome ahana woaklã alo agbe wo nɔewo. Kaklã alo srɔ̃gbegbe sia gblẽa nu le wo viwo ŋu.\nGbɔdɔdɔnuwɔnawo kpɔkpɔ tea ŋu gblẽa nu le ɖeviwo ŋu tẽe. Brian si ŋu míeƒo nu tsoe va yi la gblɔ be: “Esi mexɔ ƒe ewo, eye míenɔ fefe si nye bebe wɔm la, meva ke ɖe fofonye ƒe agbalẽ aɖe si me gbɔdɔdɔnuwɔnawo ƒe nɔnɔmetatawo le la ŋu. Menɔa nɔnɔmetata mawo kpɔm le bebeme, ke hã nyemenya nu si tututu tae wo kpɔkpɔ dzɔa dzi nam nenema o. Nuwɔna gbegblẽ sia tsi asinye metsɔ tsii.” Numekukuwo ɖee fia be gbɔdɔdɔnuwɔnawo kpɔkpɔ tea ŋu nana be ƒewuiviwo va tea gomekpɔkpɔ le gbɔdɔdɔ me kaba eye wodɔna kple ame vovovowo, wodɔa amewo gbɔ sesẽe, eye womedana sɔna le seselelãme kple susu me o.\nNYA VEVITƆ: Gbɔdɔdɔnuwɔnawo kpɔkpɔ gblẽa ame kple eƒe ame veviwo dome eye wòhea dzigbagbã kple vevesese geɖe vanɛ.—Lododowo 6:27.\nNya kae Biblia gblɔ tso gbɔdɔdɔnuwɔnawo kpɔkpɔ ŋu?\nMAWU ƑE NYA LA GBLƆ BE: ‘Miwu miaƒe ŋutinuwo le agbe gbegblẽ nɔnɔ, makɔmakɔnyenye, gbɔdɔdɔ ƒe dzodzro, dzodzro vɔ̃, kple ŋubiabiã, si nye trɔ̃subɔsubɔ, la gome.’—Kolosetɔwo 3:5.\nKpuie ko la, Yehowa * Mawu lé fu gbɔdɔdɔnuwɔnawo kpɔkpɔ. Esia mefia be esi medina be amewo nakpɔ gome le gbɔdɔdɔ me tae o. Ewɔ vidzinuwo na mí eye wòɖo tame be srɔ̃tɔwo nawɔ wo ŋu dɔ atsɔ ado dzidzɔ na wo nɔewo, woƒe nu nalé dzi na wo nɔewo, eye woakpɔ gome le nu wɔnuku si nye be woadzi ɖe anyigba dzi la me.—Yakobo 1:17.\nKe nu ka tae míate ŋu agblɔe kple kakaɖedzi be Yehowa lé fu gbɔdɔdɔnuwɔnawo kpɔkpɔ vevie? Bu susu siwo tae la dometɔ ʋɛ aɖewo ŋu kpɔ.\nEnyae be gbɔdɔdɔnuwɔnawo kpɔkpɔ gblẽa amewo ƒe agbe dome.—Efesotɔwo 4:17-19.\nElɔ̃ mí eye wòdi be yeakpɔ mía ta be nu nagagblẽ le mía ŋu o.—Yesaya 48:17, 18.\nYehowa di be yeakpɔ srɔ̃ɖeɖewo kple ƒomewo ta.—Mateo 19:4-6.\nEdi be míanɔ dzadzɛ le agbenɔnɔ me eye míade bubu ame bubuwo ƒe gomenɔamesiwo ŋu.—1 Tesalonikatɔwo 4:3-6.\nEdi be míade bubu míaƒe vidzinuwo ŋu ahazã wo le mɔ si ŋu bubu le la nu.—Hebritɔwo 13:4.\nYehowa nyae be gbɔdɔdɔnuwɔnawo kpɔkpɔ ɖea Satana ƒe susu totro kple eƒe ɖokuitɔdidi ƒe susu le gbɔdɔdɔ ŋu fiana.—1 Mose 6:2; Yuda 6, 7.\nNYA VEVITƆ: Gbɔdɔdɔnuwɔnawo kpɔkpɔ gblẽa ame kple Mawu dome.—Romatɔwo 1:24.\nKe hã, Yehowa sea veve ɖe ame siwo le agbagba dzem be yewoadzudzɔ gbɔdɔdɔnuwɔnawo kpɔkpɔ la ŋu vevie. Biblia gblɔ be: “Nublanuikpɔla kple amenuvela enye Yehowa, egbɔa dzi ɖi blewu, eye amenuveve bɔ ɖe esi. Elabena enya míaƒe wɔwɔme, eɖoa ŋui be, kewɔ míenye.” (Psalmo 103:8, 14) Ekpe ɖokuibɔbɔlawo be woatrɔ ɖe ye ŋu ne ‘yeakpɔ nublanui na wo, eye yeave wo nu, wòanye kpekpeɖeŋu si sɔ ɖe ɣeyiɣi nyuitɔ dzi.’—Hebritɔwo 4:16; kpɔ aɖaka si nye “Ale Si Nàwɔ Adzudzɔ Gbɔdɔdɔnuwɔnawo Kpɔkpɔ.”\nAme gbogbo aɖewo lɔ̃ xɔ Mawu ƒe kpekpeɖeŋu. Ðe eƒe kpekpeɖeŋua ɖe vi na woa? De dzesi nya si Biblia gblɔ tso ame siwo te ŋu ɖu numame gbegblẽwo dzi la ŋu. Egblɔ be: “Wole tsi na mi nyuie, . . . wona mia ŋuti kɔ, . . . wobu mi ame dzɔdzɔewo le mía Aƒetɔ Yesu Kristo ƒe ŋkɔ la me kpakple mía Mawu ƒe gbɔgbɔ la.” (1 Korintotɔwo 6:11) Abe ale si apostolo Paulo gblɔe ene la, ame siawo hã ate ŋu agblɔ be: “Le nuwo katã gome la, mekpɔa ŋusẽ tso ame si doa ŋusẽm la gbɔ.”—Filipitɔwo 4:13.\nSusan si te ŋu ɖu gbɔdɔdɔnuwɔnawo kpɔkpɔ dzi la gblɔ be: “Yehowa koe ate ŋu akpe ɖe ŋuwò nàdzudzɔ numame gbegblẽ ma. Ne èbiae be wòakpe ɖe ye ŋu la, ate ŋu akpe ɖe ŋuwò nànɔ agbe dzadzɛ. Magbe kpekpe ɖe ŋuwò o.”\nAle Si Nàwɔ Adzudzɔ Gbɔdɔdɔnuwɔnawo Kpɔkpɔ\nÈnya ame aɖe si le avu wɔm kple gbɔdɔdɔnuwɔnawo kpɔkpɔa? De dzesi nu siwo kpe ɖe ame geɖewo ŋu woɖe asi le numame gbegblẽ sia ŋu.\n1. Gbedodoɖa na Mawu.\nFranz gblɔ be: “Nu vevitɔ si kpena ɖe ame ŋu woɖea asi le gbɔdɔdɔnuwɔnawo kpɔkpɔ ŋue nye be woado gbe ɖa abia Yehowa ƒe kpekpeɖeŋu.”\nYehowa ate ŋu ana gbɔgbɔ kɔkɔea amea be wòado ŋusẽe “bene didi kple nuwɔwɔ siaa” nanɔ eme. (Filipitɔwo 2:13) Ne amea ɖe mɔ gbɔgbɔ kɔkɔea fiaa mɔe la, aɖu ‘nudzodzro kple nudidi’ vɔ̃wo dzi.—Galatiatɔwo 5:16, 24.\n2. Kpekpeɖeŋuxɔxɔ tso ame bubuwo gbɔ.\nYoshi gblɔ be: “Gbɔdɔdɔnuwɔnawo kpɔkpɔ le adzame zu numame nam, eye wòkpea ŋu nam ale gbegbe be esesẽna nam be mana ame aɖe nakpe ɖe ŋunye. Mesusui be mate ŋu aɖu edzi le ɖokuinye si. Gake ɖeko wòglom. Ehiã godoo be ame aɖe nakpe ɖe ŋunye. Eya ta meɖe nye dada ku ati, eye megblɔe na srɔ̃nye. Mebia kpekpeɖeŋu tso xɔ̃nye aɖe si dzi meka ɖo la gbɔ. Eyae nye nyametsotso sesẽtɔ si dze ŋgɔm kpɔ le agbe me, gake wona kpekpeɖeŋu si hiã lam.”\nEbia dzideƒo kple agbagbadzedze be ame nagblɔ eƒe dzimenyawo na ame bubu. Ke hã, enye afɔ vevi aɖe si wòle be ame naɖe be wòaɖu numame sia dzi ahana eya kple eƒe ame veviwo dome nagaɖɔ ɖo. Susan si ƒe nya míegblɔ va yi la gblɔ be: “Le esia megbe la, mekpɔ gbɔdzɔe gã aɖe. Togbɔ be mese veve le ɣeyiɣi mawo me hã la, mekpɔ ŋutifafa eye dzitsinya nyui gava su asinye.”—Yakobo 5:16.\n3. De dzesi nu siwo nyɔa dzodzroa ɖe mewò eye nàƒo asa na wo.\nNɔnɔme, nuŋububu kple seselelãme kawoe nyɔa dzodzroa ɖe mewò? Tsatsa le Internet dzi yea? Televisionkpɔkpɔ le zãtiƒe yea? Magazinewo xexlẽ yea? Ƒutayiyi yea? Dɔwuame, dzikudodo, akogotsitsi alo ɖeɖiteameŋu ye? Sven gblɔ be: “De dzesi wò gbɔdzɔgbɔdzɔwo eye nàƒo asa na wo abe dɔ vɔ̃ ene.” Yesu gblɔ be: “Ne wò ɖusimeŋku ma le nukikli zum na wò la, hoe, eye nàtsɔe aƒu gbe ɖa le ɖokuiwò ŋu.”—Mateo 5:29.\nFranz gblɔ be: “Ne mekpɔ nyɔnu eye dzodzro di be yeanyɔ ɖe menye ɖe eŋu la, medoa gbe ɖa na Yehowa enumake eye medzea agbagba ɖea ŋku ɖa kaba.” Blemafofo wɔnuteƒe Hiob si ŋu woƒo nu tsoe le Biblia me la gblɔ be: “Mebla nu kple nye ŋku, eye aleke lawɔ malé ŋku ɖe ɖetugbi ŋu?”—Hiob 31:1.\n4. Na ƒomedodo si le wò kple Mawu dome la me nasẽ.\nFranz gblɔ kpee be: “Nɔ nu nyuiwo ŋu bum eye nàƒo ɖokuiwò ɖe mawusubɔsubɔdɔwo me.”\nBiblia gblɔ be: “Nu siwo katã nye nyateƒe, nu siwo katã ŋu wòhiã be woabu vevie, nu siwo katã le dzɔdzɔe, nu siwo katã le dzadzɛ, nu siwo katã dze na lɔlɔ̃, nu siwo katã ŋu woƒoa nu nyui le, ne nɔnɔme nyui aɖe li, eye ne nane li si dze kafukafu la, minɔ nu siawo ŋu bum . . . , eye ŋutifafa ƒe Mawu la anɔ anyi kpli mi.”—Filipitɔwo 4:8, 9.\n^ mm. 3 Nya “gbɔdɔdɔnuwɔnawo kpɔkpɔ” lɔ nuwɔna siwo dzena gaglãa, siwo ŋu wotrɔ asi le be woanyɔ gbɔdɔdɔ ƒe dzodzro ɖe ekpɔla, exlẽla kple esela me. Ate ŋu anye fotowo alo nuŋɔŋlɔwo loo alo nya siwo wolé ɖe mɔ̃ dzi.\n^ mm. 25 Biblia na míenya be Mawu ƒe ŋkɔe nye Yehowa.\nGBƆDƆDƆNUWƆNAWO KPƆKPƆ ŊUTI NYA AÐEWO\nLE SEKƐND ÐE SIA ÐE ME: Ame 30,000 kloe kpɔa gbɔdɔdɔnuwɔnawo le Internet dzi.\nLE MINITI ÐE SIA ÐE ME: Internet-zãlawo ɖoa gbɔdɔdɔnuwɔna ƒe foto siwo wu MILIƆN ÐEKA KPLE ALAFA ADRE ɖe woƒe ame nyanyɛwo to e-mail dzi.\nGAƑOƑO ÐE SIA ÐE: Woɖea gbɔdɔdɔnuwɔna ɖigbɔwo ƒe video EVE kloe ɖe go le United States.\nGBE SIA GBE: Amewo ɣea gbɔdɔdɔnuwɔnawo ƒe video siwo wu MILIƆN EVE le United States dukɔa ɖeɖe dzaa me.\nƔLETI SIA ƔLETI: Ðekakpuivi 9 le 10 me kloe kple ɖetugbuivi 3 le 10 me kpɔa gbɔdɔdɔnuwɔnawo le United States.\nƑE SIA ƑE: Ga si dɔwɔƒe siwo wɔa gbɔdɔdɔnuwɔnawo la kpɔna le xexea me godoo la le Amerika DƆLAR MILIƆN AKPE ALAFA ÐEKA.\nƉoe Ɖe Amewo Ɖoe Ɖe Amewo Ðe Afɔku Le Gbɔdɔdɔnuwɔnawo Kpɔkpɔ Mea?


GBE BUBU Amerika Tokunɔgbe Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Moore Myanmar Ossetian Persian Polish Portuguese Romanian Sepedi Setswana Shona Silozi Slovak Slovenian Swahili Tsonga Turkish Ukrainian Urdu\n“Mawu, wò susuwo xɔ asi nam ŋutɔ! Aleke woƒe xexlẽme mehesɔ gbɔe o!”—PSALMO 139:17.\n1, 2. Nu ka tae wòle be míade asixɔxɔ Mawu ƒe Nya la ŋu ɖo, eye aleke hakpala la ɖe eƒe ŋudzedzekpɔkpɔ ɖe eŋu gblɔe?\nESIME wonɔ Yehowa ƒe gbedoxɔ si nɔ Yerusalem dzram ɖo la, Nunɔlagã Xilkiya fɔ “Yehowa ƒe se, si wòna to Mose dzi la ƒe agbalẽ la,” eye ɖikeke mele eme o be agbalẽ siae nye esi Mose ŋutɔ ŋlɔ anɔ ƒe 800 do ŋgɔ. Agbalẽ sia si ŋu woke ɖo la do dzidzɔ na wo ale gbegbe! Ðe nàte ŋu akpɔ ale si Fia Yosiya, Mawu vɔ̃la la, se le eɖokui me esime wotsɔ agbalẽa va ɖo eŋkume la le susu mea? Ðikekemanɔmee la, ede asixɔxɔ eŋu ŋutɔ, eye wòna agbalẽŋlɔla Safan xlẽe nɛ enumake.—Kronika II, 34:14-18.\n2 Egbea la, Mawu ƒe Nya bliboa alo eƒe akpa aɖe li ame biliɔn geɖe ate ŋu axlẽ. Gake ɖe ema wɔe be Ŋɔŋlɔawo ƒe asixɔxɔ dzi ɖe kpɔtɔ alo be womegale vevie oa? Kpao! Le nyateƒe me la, Ŋusẽkatãtɔ la ƒe susuwoe woŋlɔ ɖi be woaɖe vi na mí. (Timoteo II, 3:16) Esi hakpala Dawid nɔ ale si wòse le eɖokui me le Mawu ƒe Nya la ŋuti ɖem fia la, eŋlɔ bena: “Nye la, Mawu, wò susuwo xɔ asi nam ŋutɔ! Aleke woƒe xexlẽme mehesɔ gbɔe o!”—Psalmo 139:17.\n3. Nu kae ɖee fia be Dawid nye ame si si gbɔgbɔmenugɔmesese deto le?\n3 Dawid medzudzɔ ŋudzedzekpɔkpɔ ɖeɖe fia ɖe Yehowa, eƒe Nya la, kple ɖoɖo siwo Mawu wɔ ɖe tadedeagu vavãtɔ ŋu la ŋu gbeɖe o. Ha lédziname siwo Dawid kpa la ɖea ale si wòsena le eɖokui mee fiana. Le kpɔɖeŋu me, eŋlɔ ɖe Psalmo 27:4 be: “Nu ɖeka mebia Yehowa, esi le dzroyem, be manɔ Yehowa ƒe me le nye agbe me ŋkekewo katã me, eye makpɔ Yehowa ƒe vivisesewo katã kple ŋku, eye mayi tame [ŋudzedzekpɔkpɔtɔe] le eƒe gbedoxɔ me.” Hebrigbe me nya si gɔme woɖe be ‘woayi tame ŋudzedzekpɔkpɔtɔe’ la fia ŋudzedzekpɔkpɔ ɖe nu ŋu hena ɣeyiɣi didi aɖe, ŋkuléle ɖe nu ŋu ŋudzedzekpɔkpɔtɔe, dzidzɔtɔe, le mɔ lédziname aɖe nu. Edze ƒã be Dawid nye ame si si gbɔgbɔmenugɔmesese deto le, ame si kpɔa ŋudzedze ɖe tadedeagu ŋuti ɖoɖo siwo Yehowa wɔ la ŋu vevie, eye wòkpɔa dzidzɔ ɖe gbɔgbɔmenugɔmesese suetɔ kekeake si Mawu ɖe fia la ŋu. Enyo ŋutɔ be míasrɔ̃ ŋudzedzekpɔkpɔ ɖe nu ŋu ƒe kpɔɖeŋu nyui si wòɖo ɖi la.—Psalmo 19:8-12.\nKpɔ Ŋudzedze Ðe Biblia Me Nyateƒea Nyanya Ŋu\n4. Nu kae na Yesu ‘tso aseye le gbɔgbɔ kɔkɔe la me’?\n4 Mawu ƒe Nya la gɔmesese menɔa te ɖe tagbɔ ɖaɖɛ alo xexemenunya si nana amewo doa wo ɖokui ɖe dzi la dzi o. Ke boŋ Yehowa ƒe amenuveve, si wònana ɖokuibɔbɔla dzianukwaretɔ siwo tsɔa ɖe le woƒe gbɔgbɔmenuhiahiãwo me la dzie wònɔa te ɖo. (Mateo 5:3; Yohanes I, 5:20) Esi Yesu de ŋugble le nyateƒe si wònye be wonɔ amegbetɔ madeblibowo ƒe ŋkɔwo ŋlɔm ɖi le dziƒo ŋu la, “etso aseye le [gbɔgbɔ] kɔkɔe la me gblɔ bena: Fofo, dziƒo kple anyigba ƒe Aƒetɔ, mekafu wò, elabena ètsɔ nusiawo ɣla ɖe nunyalawo kple nugɔmeselawo, eye nèɖe wo fia vidzĩwo.”—Luka 10:17-21.\n5. Nu ka tae mele be Yesu ƒe nusrɔ̃lawo nabu Fiaɖuƒea ŋuti nyateƒe siwo woɖe fia wo la nu tsɛe o?\n5 Esi Yesu do gbe ɖa tso dzi blibo me alea vɔ la, etrɔ ɖe eƒe nusrɔ̃lawo ŋu gblɔ na wo be: “Woayra ŋku, siwo le nusiwo kpɔm miele la kpɔm; elebena mele egblɔm na mi bena: Nyagblɔɖila kple fia geɖe di bena, yewoakpɔ nusiwo kpɔm miawo miele, eye womekpɔe o, eye be, yewoase nusiwo sem miele, eye womesee o.” Ẽ, Yesu de dzi ƒo na eyomedzela wɔnuteƒeawo be woagabu Fiaɖuƒea ŋuti nyateƒe xɔasi siwo wole ɖeɖem ɖe go fia wo la nu tsɛe o. Womeɖe nyateƒe siawo fia Mawu subɔla siwo nɔ anyi do ŋgɔ na wo o, eye womeɖe wo fia ‘nunyalawo kple nugɔmesela’ siwo nɔ anyi le Yesu ƒe ŋkekea me la kura gɔ̃ hã o!—Luka 10:23, 24.\n6, 7. (a) Susu kawo tae míekpɔa ŋudzedze ɖe nyateƒe siwo tso Mawu gbɔ la ŋu ɖo? (b) Vovototo kae le subɔsubɔ vavãtɔ kple alakpasubɔsubɔ dome egbea?\n6 Le míaƒe ŋkekea me la, susu geɖewo li siwo tae wòle be míakpɔ ŋudzedze ɖe nyateƒe siwo tso Mawu gbɔ la ŋu ɖo, elabena Yehowa kpɔtɔ le “dɔla nuteƒewɔla kple aɖaŋudzela” la dzi tom le kpekpem ɖe eƒe amewo ŋu be woase eƒe Nya la gɔme geɖe wu. (Mateo 24:45; Daniel 12:10) Nyagblɔɖila Daniel na míenya be le ŋkeke mamlɛawo me la, “ame geɖewo adzro eme, eye sidzedze adzi ɖe edzi.” (Daniel 12:4) Ðe màlɔ̃ ɖe edzi be Mawu ŋuti sidzedze ‘dzi ɖe edzi,’ eye be wole gbɔgbɔmenuɖuɖu gbogbo aɖe nam Yehowa ƒe amewo egbea oa?\n7 Vovototo gã kae nye esi le Mawu ƒe amewo kple Babilon Gã la me tɔwo dome! Sidzedze geɖe su Mawu ƒe amewo si ku ɖe eƒe tameɖoɖowo ŋu, gake Babilon Gã la me tɔwo ya tɔtɔ le subɔsubɔnyawo gome. Esia wɔe be ame geɖe siwo megakpɔa ŋudzedze ɖe alakpasubɔsubɔ me nufiafiawo ŋu o eye dzi ɖe le wo ƒo la va le gegem ɖe tadedeagu vavãtɔ me. Wonye ame siwo ƒe nɔnɔme ɖi alẽwo tɔ, ame siwo ‘medi be yewoagade ha kple Babilon Gã la le eƒe nuvɔ̃wo me o’ alo be, ‘yewoaxɔ eƒe fuwɔamea ƒe ɖeke o.’ Yehowa kple esubɔlawo le ame siawo katã kpem be woava wɔ ɖeka kple Kristo hame vavã la.—Nyaɖeɖefia 18:2-4; 22:17.\nAme Siwo Kpɔa Ŋudzedze Ðe Nu Ŋu Le Zi Nyém Va Mawu Gbɔ\n8, 9. Aleke Xagai 2:7 me nyawo le eme vam egbeae?\n8 Yehowa gblɔ ɖi le eƒe gbɔgbɔmetadeaguƒe la ŋuti bena: “Maʋuʋu dukɔwo katã, eye woahe dukɔwo katã ƒe nu vevitɔ vɛ, eye matsɔ ŋutikɔkɔe ayɔ xɔ sia taŋ.” (Xagai 2:7) Nyagblɔɖi wɔdɔɖeamedzi sia va eme le Xagai ƒe ŋkekeawo me esime Mawu ƒe ame susue siwo trɔ gbɔ la gbugbɔ tu Yerusalem gbedoxɔa. Egbea la, Xagai ƒe nyawo gakpɔtɔ le eme vam le mɔ bubu nu ku ɖe Yehowa ƒe gbɔgbɔmegbedoxɔ gã la ŋu.\n9 Ame miliɔn geɖe va ƒo wo ɖokuiwo nu ƒu ɖe kpɔɖeŋugbedoxɔ sia me xoxo hena tadedeagu na Mawu “le gbɔgbɔ kple nyateƒe me,” eye ƒe sia ƒe la, ame akpe alafa geɖe siwo nye “dukɔwo katã ƒe nu vevitɔ” la nyéa zi vaa gbɔgbɔmegbedoxɔ sia me. (Yohanes 4:23, 24) Le kpɔɖeŋu me, xexeame katã ƒe akɔntabubu hena ƒe 2006 subɔsubɔƒea ɖee fia be ame 248,327 woe xɔ nyɔnyrɔ tsɔ ɖo kpe woƒe adzɔgbeɖeɖe na Yehowa dzi. Ema fia be ame 680 sɔŋ xɔa nyɔnyrɔ gbe sia gbe le mamadedie nu. Woƒe nyateƒea lɔlɔ̃ kple woƒe didi vevie be yewoasubɔ Yehowa abe Fiaɖuƒegbeƒãɖelawo ene la ɖo kpe edzi be Mawue he wo vɛ vavã.—Yohanes 6:44, 65.\n10, 11. Gblɔ ale si amewo va kpɔa ŋudzedze ɖe Biblia me nyateƒea ŋu la ƒe kpɔɖeŋu aɖe.\n10 Dzianukwaretɔ siawo dometɔ geɖe va xɔ nyateƒea elabena wokpɔ “vovo, si le ame dzɔdzɔe kple ame vɔ̃ɖi dome, kple vovo, si le mawusubɔla kple amesi mesubɔnɛ o la dome” dze sii. (Maleaxi 3:18) Bu Wayne kple Virginia, atsu kple asi siwo nɔ Protestant sɔlemehaa me, gake womekpɔ ŋuɖoɖo na nyabiase geɖe siwo nɔ fu ɖem na wo o la, ƒe kpɔɖeŋu ŋu kpɔ. Wolé fu aʋawɔwɔ eye wòtena ɖe wo dzi ŋutɔ ne wokpɔ subɔsubɔhaŋgɔnɔlawo wole asrafowo kple aʋawɔnuwo yram. Togbɔ be Virginia fia nu le sɔlemeha la ƒe mawunyasrɔ̃suku si wodena Kwasiɖagbewo me hena ƒe geɖe hã la, sɔlemeha la me tɔwo megava tsɔa ɖeke le eme na atsu kple asi sia esime wova tsi o. Wogblɔ be: “Ame aɖeke meva srãa mí kpɔ alo tsɔa ɖe le míaƒe gbɔgbɔmededienɔnɔ me o. Míaƒe ga ŋu koe sɔlemeha la tsia dzi ɖo. Esia na dzi ɖe le mía ƒo.” Dzi gaɖe le wo ƒo geɖe wu esime sɔlemeha la va da asi ɖe ŋutsu kple ŋutsu alo nyɔnu kple nyɔnu ƒe srɔ̃ɖeɖe dzi.\n11 Le ɣeyiɣi mawo me la, Wayne kple Virginia vinyɔnu ƒe vi nyɔnuvi va zu Yehowa Ðasefo, eye emegbe wovia ŋutɔ hã va zu Ðasefo. Togbɔ be Wayne kple Virginia mekpɔ dzidzɔ ɖe wo ŋu le gɔmedzedzea me o hã la, wova trɔ woƒe susu emegbe, eye wolɔ̃ be woasrɔ̃ Biblia kple yewo. Wayne gblɔ be: “Nu siwo míesrɔ̃ tso Biblia me le ɣleti etɔ̃ pɛ ko me la sɔ gbɔ sasasã wu esiwo míesrɔ̃ le ƒe 70 siwo do ŋgɔ la me. Míenya gbeɖe be Mawu ƒe ŋkɔe nye Yehowa o, eye míenya naneke hã tso Fiaɖuƒea kple Paradisonyigba la ŋu o.” Eteƒe medidi o, atsu kple asi dovevienu sia te Kristotɔwo ƒe kpekpewo dede, eye wokpɔa gome le gbeƒãɖeɖedɔa me. Virginia gblɔ be: “Míedi be míaɖe gbeƒã nyateƒea na ame sia ame.” Woa kple evea siaa woxɔ nyɔnyrɔ le ƒe 2005 me esime woxɔ ƒe 80 kple edzivɔwo. Wogblɔ be: “Míeke ɖe Kristo hame vavãtɔ la ŋu.”\nDa Akpe Be ‘Wodzra Wò Ðo Hena Dɔ Nyui Sia Dɔ Nyui Wɔwɔ’\n12. Nu kae Yehowa wɔna na esubɔlawo ɣesiaɣi, eye nu kae wòle be míawɔ be wòaɖe vi na mí?\n12 Yehowa kpena ɖe esubɔlawo ŋu ɣesiaɣi be woawɔ eƒe lɔlɔ̃nu. Le kpɔɖeŋu me, ena mɔfiame siwo me kɔ hele tẽ la Noa le ale si wòakpa aɖakaʋuae ŋuti. Enye dɔ si ŋu wòle be wòalé fɔ ɖo awɔ pɛpɛpɛ! Eye ete ŋu wɔe hã. Nu ka tae? Elabena Noa ‘wɔe abe ale si Mawu de se nɛ la ene, nenema pɛ wòwɔe.’ (Mose I, 6:14-22) Egbea hã, Yehowa dzraa esubɔlawo ɖo bliboe hena eƒe lɔlɔ̃nu wɔwɔ. Míaƒe dɔ vevitɔe nye be míaɖe gbeƒã Mawu ƒe Fiaɖuƒe si woɖo anyi la, eye míakpe ɖe ame siwo dze la ŋu be woava zu Yesu Kristo ƒe nusrɔ̃lawo. Eye abe ale si wònɔ le Noa gomee ene la, míaƒe dzidzedzekpɔkpɔ nɔ te ɖe toɖoɖo dzi. Ele be míawɔ ɖe mɔfiame siwo Yehowa nana to eƒe Nya la kple eƒe habɔbɔa dzi la dzi pɛpɛpɛ.—Mateo 24:14; 28:19, 20.\n13. Mɔ kawo dzie Yehowa tona naa hehe mí?\n13 Hafi míate ŋu awɔ dɔ sia ade goe la, ele be míabi ɖe míaƒe dɔwɔnu vevitɔ—Mawu ƒe Nya la—si “[nyo na] nufiafia, na mokaka, na ɖɔɖɔɖo, na amehehe, si le dzɔdzɔenyenye me, bene Mawu ƒe ame la nade blibo, eye wòanɔ dzadzraɖoɖi hena dɔ nyui sia dɔ nyui wɔwɔ,” la zazã me. (Timoteo II, 2:15; 3:16, 17) Abe ale si wònɔ le ƒe alafa gbãtɔa me ene la, Yehowa naa hehe adodoe mí to Kristo hamea dzi. Le hame 99,770 siwo le xexeame katã egbea me la, wotoa Teokrasi Subɔsubɔ Suku kple Subɔsubɔ Kpekpe, siwo wowɔna kwasiɖa sia kwasiɖa la dzi naa hehe mí ɖe gbeƒãɖeɖedɔa wɔwɔ ŋu. Ðe nèɖea wò ŋudzedzekpɔkpɔ fiana ɖe kpekpe siawo ŋu to wo dede edziedzi kple nu siwo nèsrɔ̃na la dziwɔwɔ mea?—Hebritɔwo 10:24, 25.\n14. Alekee Yehowa subɔlawo ɖea ŋudzedzekpɔkpɔ fiana ɖe mɔnukpɔkpɔ si su wo si be wosubɔa Mawu la ŋu? (Ƒo nu tso akɔntabubu si dze le axa 27-30 la hã ŋu.)\n14 Mawu subɔla miliɔn geɖe siwo le xexeame godoo la ɖea ŋudzedzekpɔkpɔ fiana ɖe hehe si xɔm wole la ŋu to veviedodonu le gbeƒãɖeɖedɔa wɔwɔ me me. Le kpɔɖeŋu me, le ƒe 2006 subɔsubɔƒea me la, Fiaɖuƒegbeƒãɖela 6,741,444 zã gaƒoƒo 1,333,966,199 sɔŋ tsɔ kpɔ gome le gbeƒãɖeɖedɔa ƒe mɔnu vovovo me. Eye wowɔ aƒe me Biblia nusɔsrɔ̃ 6,286,618 sɔŋ! Esiawo nye xexea me katã ƒe akɔntabubu ŋuti nyatakaka dedziƒonameawo dometɔ ʋɛ aɖewo ko. Anyo be nàlé ŋku ɖe akɔntabubu sia ŋu ahadzro eme nyuie bene woade dzi ƒo na wò abe ale si ko mía nɔvi siwo nɔ anyi le ƒe alafa gbãtɔ me la hã kpɔ dzideƒo geɖe tso gbeƒãɖeɖedɔa ƒe takeke ŋuti nyatakakawo mee ene.—Dɔwɔwɔwo 1:15; 2:5-11, 41, 47; 4:4; 6:7.\n15. Nu ka tae mele be dzi naɖe le ame aɖeke ƒo ɖe subɔsubɔ si wòtsɔna naa Yehowa tso luʋɔ blibo me la ŋu o?\n15 Kafukafu gbogbo siawo si Yehowa subɔlawo tsɔna naa Mawu ƒe sia ƒe la ɖea ale si gbegbe wokpɔa ŋudzedze ɖe mɔnukpɔkpɔ si wònye na wo be wova nya Yehowa heɖia ɖase tso eyama ŋu la fiana. (Yesaya 43:10) Nyateƒee, míate ŋu atsɔ kafukafuvɔsa si mía nɔviŋutsu kple nɔvinyɔnu siwo nye ame tsitsiwo, dɔnɔwo, kple nuwɔametɔwo nana la asɔ kple ahosi dahea ƒe nu sue si wodzɔ la. Gake mele be míaŋlɔ be o be Yehowa kple Via kpɔa ŋudzedze ɖe ame sia ame si zãa eƒe ŋutetewo katã tsɔ subɔa Mawu tso luʋɔ blibo me la ŋu.—Luka 21:1-4; Galatiatɔwo 6:4.\n16. Dɔwɔnu kawoe Mawu na mí le ƒe siwo va yi me hena nufiafia amewo?\n16 Tsɔ kpe ɖe hehe si míexɔna hena gbeƒãɖeɖedɔa wɔwɔ ŋu la, Yehowa gatoa eƒe habɔbɔa dzi nana dɔwɔnu nyuiwo mí hena nufiafia ame bubuwo. Ɣeyiɣi aɖewoe nye esi va yi la, dɔwɔnu siawo ƒe ɖewoe nye Nyateƒe, Si Kplɔa Ame Yia Agbe Mavɔ Mee; Ate Ŋu Anɔ Agbe Tegbee le Paradiso me le Anyigba Dzi; Sidzedze si Kplɔa Ame Yia Agbe Mavɔ Me; eye esi zãm míele fifiae nye Nuka Tututue Nye Biblia ƒe Nufiafia? Ame siwo kpɔa ŋudzedze ɖe dɔwɔnu siawo ŋu vavã la wɔa wo ŋudɔ nyuie le gbeƒãɖeɖedɔa me.\nWɔ Biblia ƒe Nufiafia Gbalẽa Ŋudɔ Nyuie\n17, 18. (a) Bible ƒe Nufiafia gbalẽa ƒe akpa kawo ŋudɔwɔwɔe doa dzidzɔ na wò wu le gbedzisubɔsubɔdɔa me? (b) Nya kae nutome sue dzikpɔla aɖe gblɔ le Bible ƒe Nufiafia gbalẽa ŋu?\n17 Nuka Tututue Nye Biblia ƒe Nufiafia? gbalẽa, si me ta vovovo 19 le hekpe ɖe megbenya si me woɖe nu me le tsitotsito ŋu, si ƒe nufiafiawo me kɔ, eye wo gɔmesese le bɔbɔe la, le vi ɖem le gbeƒãɖeɖedɔa wɔwɔ me ale gbegbe. Le kpɔɖeŋu me, eƒe ta 12 lia dzro nyati si nye “Agbe Nɔnɔ Alesi Wòadze Mawu Ŋu” me. Togbɔ be meva susu me na ame geɖe kpɔ be yewoate ŋu adze xɔlɔ̃ Mawu o hã la, ta sia kpena ɖe ame si le nua srɔ̃m la ŋu be wòanya ale si wòawɔ anye Mawu xɔlɔ̃. (Yakobo 2:23) Aleke amewo le nu wɔm ɖe Biblia srɔ̃gbalẽ sia ŋui?\n18 Nutome sue dzikpɔla aɖe si le Australia ka nya ta be Biblia ƒe Nufiafia gbalẽa me nyawo “doa dzidzɔ na ame, eye woʋãa aƒemenɔlawo enumake wolɔ̃na kpɔa gome le dzeɖoɖo me.” Egblɔ kpee be agbalẽa zazã le bɔbɔe ale gbegbe be “enaa kakaɖedzi kple dzidzɔ si sua Fiaɖuƒegbeƒãɖela geɖe si le subɔsubɔdɔa wɔwɔ me la gadzi ɖe edzi geɖe wu. Mewɔ nuku o be nɔvi aɖewo le agbalẽa yɔm be Sikanu Xɔasi La!”\n19-21. Gblɔ nuteƒekpɔkpɔ aɖewo siwo ɖe asixɔxɔ si gbegbe le Biblia ƒe Nufiafia gbalẽa ŋu la fia.\n19 Nyɔnu aɖe si le Guyana la gblɔ na mɔɖela aɖe si va eƒeme be: “Mawue anya dɔ wò ɖe gbɔnye.” Nyɔnu sia ƒe ahiãvi si gbɔ wònɔ la dzo hegblẽ eya kple via sue eve ɖi. Mɔɖela la ʋu Bible ƒe Nufiafia gbalẽa ƒe ta gbãtɔa hexlẽ eƒe memama 11 lia, si le tanya sue si nye “Aleke Mawu Sena Le Eɖokui Me Ðe Numadzɔmadzɔwɔwɔ Siwo Li Ŋu?” te. Mɔɖelaa gblɔ be: “Numeɖeɖeawo wɔ dɔ ɖe edzi ale gbegbe be eva tso gɔ̃ hã yi ɖe eƒe fiasea godo ɖafa avi vevie.” Nyɔnu sia lɔ̃ be nɔvinyɔnu aɖe si le woƒe nutoa me la nava nɔ Biblia srɔ̃m kpli ye edziedzi, eye ele ŋgɔyiyi wɔm nyuie.\n20 José si le Spain la srɔ̃nyɔnu ku le ʋufɔku aɖe me. Eya ta eƒo eɖokui ɖe atikevɔ̃ɖiwo zazã me be yeakpɔ akɔfafa, eye ete ɖe susu ŋuti nunyalawo hã ŋu be woakpe ɖe ye ŋu. Gake susu ŋuti nunyalaawo mete ŋu ɖo José ƒe nyabiase si nɔ fu ɖem nɛ vevie ŋutɔ, si nye: “Nu ka tae Mawu ɖe mɔ srɔ̃nye ku ɖo?” la ŋu nɛ o. Gbe ɖeka, José do go Francesc, ame si hã wɔa dɔ na dɔwɔƒe ma ke. Francesc doe ɖe José gbɔ be yewoadzro Biblia ƒe Nufiafia gbalẽa ƒe ta 11 lia, si ƒe tanyae nye “Nukata Mawu Ðe Mɔ Fukpekpe Li?” la me. Ŋɔŋlɔawo me numeɖeɖe kple kpɔɖeŋu si ku ɖe nufiala kple sukuvi aɖe ŋu la wɔ dɔ ɖe José dzi ŋutɔ. Ete Biblia sɔsrɔ̃ movevieɖoɖotɔe, ede nutome sue takpekpe aɖe, eye fifia, edea kpekpewo le Fiaɖuƒe Akpata si le woƒe nutoa me la me.\n21 Roman, si xɔ ƒe 40, eye wònye asitsala le Poland la dea bubu Mawu ƒe Nya la ŋu ɣesiaɣi. Gake esi wònye be eƒoa eɖokui ɖe eƒe dɔwɔɖuia me vevie ta la, mewɔ ŋgɔyiyi boo aɖeke le eƒe Biblia sɔsrɔ̃ me o. Ke hã, ede nutome gã takpekpe aɖe eye wòxɔ Biblia ƒe Nufiafia gbalẽa. Esia megbe la, ewɔ tɔtrɔ ɖedzesiwo. Egblɔ be: “Agbalẽ sia na Biblia me nufiafia veviwo katã me va kɔ nam nyuie.” Roman le Biblia srɔ̃m edziedzi fifia, eye wòle ŋgɔyiyi nyui wɔm.\n22, 23. Aleke míate ŋu ayi edzi anɔ ŋudzedzekpɔkpɔ ɖem fia ɖe mɔkpɔkpɔ si su mía si la ŋu?\n22 Abe ale si woɖe eme le “Ðeɖekpɔkpɔ Gogo!” Nutome Gã Takpekpe wɔdɔɖeamedziawo mee ene la, Kristotɔ vavãwo le mɔ kpɔm na “ɖeɖekpɔkpɔ mavɔ” si ŋugbe Mawu do, si ava eme to Yesu Kristo ƒe ʋu si wokɔ ɖi dzi la vevie. Mɔ bubu aɖeke meli si dzi míato aɖe míaƒe ŋudzedzekpɔkpɔ si tso dzi blibo me la afia ɖe mɔkpɔkpɔ xɔasi sia ŋu wu be míayi edzi anɔ mía ɖokuiwo ŋuti ‘kɔm tso dɔwɔwɔ kukuwo me, bene míawɔ subɔsubɔdɔ kɔkɔe na Mawu gbagbe la’ o.—Hebritɔwo 9:12, 14.\n23 Ẽ, nyateƒe si wònye be Fiaɖuƒegbeƒãɖela miliɔn ade kple edzivɔ yi edzi le dzi dom le Mawu subɔm le ŋkeke siawo si me ɖokuitɔdidi ƒe gbɔgbɔ nu le sesẽm fifia wu ɣeyiɣi ɖe sia ɖe la, nye nukunu vavã. Azɔ hã enye kpeɖodzi be Yehowa subɔlawo kpɔa ŋudzedze deto ɖe bubu si wònye na wo be wole Mawu subɔm la ŋu, elabena wonyae be yewoƒe “agbagbadzedze menye dzodzro le Aƒetɔ la me o.” Neva eme be míayi edzi anɔ ŋudzedzekpɔkpɔ sia ɖem fia geɖe wu.—Korintotɔwo I, 15:58; Psalmo 110:3.\n• Nu kae hakpalaa fia mí ku ɖe ŋudzedzekpɔkpɔ ɖe Mawu kple eƒe gbɔgbɔmemɔnuɖoɖowo ŋu ŋuti?\n• Aleke nya siwo le Xagai 2:7 la le eme vam egbeae?\n• Aleke Yehowa dzraa esubɔlawo ɖo be woasubɔ ye ale si dzee?\n• Nu kae nàte ŋu awɔ atsɔ aɖe ŋudzedzekpɔkpɔ afia ɖe Yehowa ƒe dɔmenyonyo ŋu?\n[Nyaɖoɖo si le 27-30]\nYehowa dzraa mí ɖo bliboe hena eƒe lɔlɔ̃nu wɔwɔ


Agbemeŋutinya: Togbɔ Be Menye Tokunɔ Hã, Esia Mexe Mɔ Nam O | Walter Markin\nGBE BUBU Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Dangme Danish Digor Douala Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko India Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Pidzin (Kamerun) Poland Tokunɔgbe Polish Portugal Tokunɔgbe Portuguese Punjabi Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nTogbɔ Be Menye Tokunɔ Hã, Esia Mexe Mɔ Nam Be Nyemeɖe Gbeƒã Na Amewo O\nAbe ale si Walter Markin gblɔe ene\nMexɔ nyɔnyrɔ le ƒe 1941 me esime mexɔ ƒe 12. Gake ƒe 1946 me hafi meva se Biblia me nyateƒea gɔme nyuie. Aleke wòdzɔe? Na magblɔ nye ŋutinya na wò.\nDZINYELAWO ʋu tso Tbilisi, Georgia, yi Canada le ƒe 1910-awo me, eye woyi ɖanɔ agblekɔƒe sue aɖe si le gbadzaƒe dama, si te ɖe Pelly, Saskatchewan, ŋu le Canada ƒe ɣetoɖoƒe gome la me. Wodzim le ƒe 1928 me, eye nyee nye dɔmlɔea le vi adeawo dome. Papa ku ɣleti ade megbee wodzim, eye Dada ku esime menye vidzĩ ko. Eteƒe medidi kura o, daanye tsitsitɔ, Lucy, hã ku esi wòxɔ ƒe 17. Esia megbe la, nyruinye, Nick, kplɔ nye kple nɔvinye susɔeawo míeva nɔ egbɔ.\nEsi mete azɔli la, edzɔ gbe ɖeka be míaƒe ƒomea kpɔm menɔ míaƒe sɔtsu si míetsɔ dea agble la ƒe asike hem. Wovɔ̃ be sɔa ava tu afɔkpom, eya ta wonɔ ɣli dom sesĩe be madzudzɔ, gake nyemenye kɔ gɔ̃ hã o. Wonɔ megbenye ɖaa, eye nyemese woƒe ɣlidodoawo o. Dzidzɔtɔe la, sɔa mewɔ nu vevim o, gake gbe ma gbee míaƒe ƒomea va nyae be nye to ku.\nƑomea ƒe xɔlɔ̃ aɖe gblɔ be woadem tokunɔwo ƒe suku, eya ta nyruinye Nick dem tokunɔwo ƒe suku si le Saskatoon, le Saskatchewan. Sukua didi tso míaƒe ƒomea gbɔ, eya ta woazɔ mɔ gaƒoƒo geɖe hafi ava míaƒe sukua, eye esi wònye be ƒe atɔ̃ koe mexɔ ɣemaɣi ta la, mevɔ̃ ŋutɔ. Mɔkeɣiwo koe megbɔna va aƒe me. Mlɔeba, meva nya tokunɔgbea eye fefe kple ɖevi bubuwo dzɔa dzi nam.\nMESRƆ̃ BIBLIA ME NYATEƑEA\nLe ƒe 1939 me la, Marion, si nye daanye tsitsitɔ si kpɔtɔ li la ɖe Bill Danylchuck, eye wokplɔ nye kple nɔvinyenyɔnu Frances míeɖanɔ wo gbɔ. Woawoe nye míaƒe ƒometɔ gbãtɔ siwo Yehowa Ðasefowo srɔ̃ nu kple. Le nye mɔkeɣiwo la, wodzea agbagba fiaa nu siwo srɔ̃m wonɔ le Biblia me lam ale si woate ŋui. Le nyateƒe mea, menɔ bɔbɔe be míaɖo dze kple mía nɔewo o, elabena womenya tokunɔgbea o. Gake edze ƒãa be wokpɔe be medi vevie be manya nu tso Mawu ŋu. Mekpɔe be nu si wɔm wonɔ la wɔ ɖeka kple nya si Biblia gblɔ, eya ta, nye hã mekplɔa wo ɖo ne wole gbeƒã ɖem na amewo. Eteƒe medidi o, medi be maxɔ nyɔnyrɔ, eye le September 5, 1941, dzi la, Bill nyrɔm le gago aɖe si me wodu vudometsi kɔ ɖo la me. Tsia fa miamiamia eteƒe mekɔ o!\nNye kple tokunɔ aɖewo, le takpekpe gã aɖe me, le Cleveland, Ohio, le ƒe 1946 me\nEsi míeke mɔ le ƒe 1946 me eye metrɔ yi aƒe me la, míede takpekpe gã aɖe si wowɔ le Cleveland, Ohio, le Amerika. Le takpekpea ƒe ŋkeke gbãtɔ dzi la, nɔvinyenyɔnuawo nɔ wo nɔewo ɖɔ lim nɔ nuƒoawo me nyawo ŋlɔm ɖe agbalẽ dzi nam. Gake le ŋkeke evelia dzi la, dzi dzɔm ŋutɔ esi meva nyae be nyagɔmeɖela aɖe nɔ nuƒoawo gɔme ɖem na tokunɔ siwo va takpekpea. Azɔ nye hã mete ŋu se takpekpea me nyawo gɔme, eye edzɔ dzi nam ŋutɔ be meva se Biblia me nyateƒea gɔme nyuie mlɔeba!\nNYATEƑEA FIAFIA AMEWO\nXexemeʋa Evelia ke teti koe nye ema, eye dulɔlɔ̃ ƒe gbɔgbɔ nu sẽ le amewo me ɣemaɣi. Esi míegbɔ tso takpekpea la, meɖoe kplikpaa be manɔ agbe wòawɔ ɖeka kple nye dzixɔsewo le suku. Eya ta, nyemegadoa gbe na aflaga o, eye nyemegadzia dukɔa ƒe ha hã o. Medzudzɔ gomekpɔkpɔ le ŋkekenyuiwo ɖuɖu me, eye nyemegakpɔa gome le sukua ƒe sɔlemewɔnawo hã me o. Esia medze nufialawo ŋu o, eya ta wodze agbagba be yewoato ŋɔdzidoname kple alakpanyawo dzi ana matrɔ susu. Esiawo katã wɔe be sukuvi geɖewo va nɔ nu ƒom le ŋunye, gake esia na mɔnukpɔkpɔm meɖi ɖase na wo. Nye sukuhati siwo nye Larry Androsoff, Norman Dittrick kple Emil Schneider va xɔ nyateƒea mlɔeba, eye wokpɔtɔ le Yehowa subɔm nuteƒewɔwɔtɔe va de asi na egbe.\nMeɖoe be ɣesiaɣi si maɖi tsa ayi dugãwo me la, maɖi ɖase na tokunɔwo. Le kpɔɖeŋu me, le Montreal la, meyi tokunɔwo ƒe ƒuƒoƒe aɖe, eye meɖi ɖase na Eddie Tager, si nye ɖekakpui aɖe si nɔ tokunɔwo ƒe ha aɖe me ɣemaɣi. Enɔ tokunɔgbe hame si le Laval, le Quebec, la me va se ɖe esime wòku le ƒe si va yi me. Medo go ɖekakpui aɖe hã si ŋkɔe nye Juan Ardanez. Ewɔ nu abe Beroiatɔwo ene, elabena etsɔ didi vevie ku nu me tsitotsito be yeakpɔe ɖa be nyateƒee Biblia me gbedeasi si sem yele la nye hã. (Dɔw. 17:10, 11) Eya hã xɔ nyateƒea, eye wòva zu hamemetsitsi hesubɔ nuteƒewɔwɔtɔe le Ottawa, Ontario, va de asi na eƒe kugbe.\nMele ablɔdziɖaseɖiɖidɔa wɔm le ƒe 1950-awo me\nLe ƒe 1950 me la, meʋu yi Vancouver. Tokunɔwo koŋue melɔ̃a gbeƒãɖeɖe na. Ke hã, nyemaŋlɔ ale si meɖi ɖase na nyɔnu aɖe si menye tokunɔ o, si ŋkɔe nye Chris Spicer, le mɔ dzi la be gbeɖe o. Elɔ̃ be míanɔ magazineawo ɖom ɖe ye to posu dzi eye wòdi be mava dze si ye srɔ̃, Gary. Eya ta, meyi wo ƒeme, eye míeɖo dze ɣeyiɣi didi aɖe. Míewɔ esia to nuŋɔŋlɔ ɖe pepa dzi na mía nɔewo. Emae nye zi mamlɛtɔ si míedo go va se ɖe esime ƒe aɖewo megbe la, wokpɔm dze sii le amehawo dome le takpekpe gã aɖe me le Toronto, Ontario. Ewɔ nuku nam ŋutɔ. Gbe ma gbe tututue Gary xɔ nyɔnyrɔ. Nudzɔdzɔ wɔdɔɖeamedzi sia na mekpɔ ale si wòle vevie be míayi edzi anɔ gbeƒã ɖem, elabena míenya afi si nyateƒea atse ku le alo ɣeyiɣi si wòatse ku o.\nEmegbe la, megatrɔ yi ɖanɔ Saskatoon. Gbe ɖeka, medo go nyɔnu aɖe si bia tso asinye be masrɔ̃ Biblia kple ye vinyɔnu venɔvi siwo nye tokunɔwo. Wonɔ suku dem le tokunɔwo ƒe suku si mede va yi; wo ŋkɔwoe nye Jean kple Joan Rothenberger. Eteƒe medidi o, nyɔnuviawo va nɔ nu siwo srɔ̃m wonɔ la gblɔm na woƒe sukuhatiwo. Mlɔeba, woƒe sukuhati atɔ̃ va zu Yehowa Ðasefowo. Wo dometɔ ɖeka ŋkɔe nye Eunice Colin. Esi menɔ tokunɔwo ƒe sukua dem ye medo go Eunice zi gbãtɔ esime wòsusɔ vie mawu suku nu. Ɣemaɣi la, ena kpetikem eye wòbiam be madi be míazu xɔlɔ̃wo hã. Eunice va zu ame vevi aɖe nam emegbe—eva zu srɔ̃nye!\nNye kple Eunice, le ƒe 1960 kple ƒe 1989 me\nEsi Eunice nɔ va nya be ye via le Biblia srɔ̃m la, egblɔ na sukua ƒe tatɔ be wòana wòadzudzɔ. Sukutatɔa xɔ eƒe Biblia-srɔ̃gbalẽawo le esi gɔ̃ hã. Gake Eunice ɖoe kplikpaa be yeaku ɖe Yehowa ŋu goŋgoŋ. Esi wòɖoe be yeaxɔ nyɔnyrɔ la, edzilawo gblɔ nɛ be, “Ne èzu Yehowa Ðasefo la, màganɔ aƒe sia me o!” Eunice va dzo le aƒea me hã vavã esime wòxɔ ƒe 17, eye Ðasefowo ƒe ƒome aɖe xɔe ɖe wo ƒeme. Eunice yi eƒe nusɔsrɔ̃a dzi eye wòva xɔ nyɔnyrɔ emegbe. Esi míeɖe mía nɔewo le ƒe 1960 me la, edzilawo meva srɔ̃ɖeƒea o. Ke hã, ƒe aɖewo megbe la, wova de bubu mía ŋu le míaƒe mawusubɔsubɔ kple ale si míehe mía viawo ta.\nYEHOWA LÉ BE NAM\nVinye Nicholas kple srɔ̃a, Deborah, le subɔsubɔm le Betel le London\nTogbɔ be míenye tokunɔwo hã, mía viŋutsu adreawo menye tokunɔwo o. Ðeviawo hehe menɔ bɔbɔe o, gake míekpɔ egbɔ be wosrɔ̃ tokunɔgbea ale be míate ŋu aɖo dze kpli wo ahafia nyateƒea wo. Nɔvi siwo nɔ míaƒe hamea me hã kpe ɖe mía ŋu ŋutɔ. Le kpɔɖeŋu me, dzila aɖe ŋlɔ ɖe pepa dzi na mí be mía vi ɖeka nɔ nya madzetowo gblɔm le Fiaɖuƒe Akpata me. Esia wɔe be míete ŋu kpɔ nyaa gbɔ enumake. Vinyeŋutsu ene siwo nye James, Jerry, Nicholas kple Steven, le Yehowa subɔm nuteƒewɔwɔtɔe kple wo srɔ̃wo kpakple wo viwo. Mía vi ene siawo katã nye hamemetsitsiwo. Gakpe ɖe eŋu la, Nicholas kple srɔ̃a, Deborah, le asi kpem ɖe tokunɔgbegɔmeɖeɖedɔa ŋu le Britain alɔdzedɔwɔƒea, eye Steven kple srɔ̃a, Shannan, hã le dɔ wɔm le tokunɔgbegɔmeɖeƒe si le alɔdzedɔwɔƒe si le Amerika.\nVinyeŋutsu siwo nye James, Jerry kple Steven kpakple wo srɔ̃wo kpea asi ɖe gbeƒãɖeɖedɔa ŋu le tokunɔgbe me le mɔ vovovowo nu\nƔleti ɖeka do ŋgɔ na míaƒe srɔ̃ɖezã 40 lia la, Eunice dɔ alɔ̃ le ku me. Kansa ye wui. Ale si dzi nɔ eƒo le eƒe dɔléɣia ɖe dzesi ŋutɔ. Tsitretsitsi ƒe mɔkpɔkpɔa do ŋusẽe le ɣeyiɣi sesẽ mawo me. Mele mɔ kpɔm vevie na ɣeyiɣi si magakpɔe ake.\nFaye kple James Markin; Jerry kple Evelyn Markin; Shannan kple Steve\nLe February 2012 me la, medze anyi eye nye aligoƒu ŋe, eye wòva dze ƒãa be mehiã kpekpeɖeŋu. Eya ta, meyi ɖanɔ vinyeŋutsu ɖeka kple srɔ̃a gbɔ. Míele Calgary Tokunɔgbe Hamea me fifia, eye megakpɔtɔ nye hamemetsitsi. Le nyateƒe me la, esiae nye zi gbãtɔ si meva nɔ tokunɔgbe hame me. Wò ya bu eŋu kpɔ! Esi wònye be Eŋlisigbe hame mee menɔ tso keke ƒe 1946 me ta la, aleke nuwo nɔ nam le gbɔgbɔ me? Yehowa lé be nam abe ale si tututu wòdo ŋugbe be yealé be na tsyɔ̃eviwo ene. (Ps. 10:14) Meda akpe na ame siwo katã kpe ɖe ŋunye la ɖe woƒe agbagbadzedzewo ta. Wo dometɔ aɖewo ŋlɔ kpekpeawo me nyawo ɖe agbalẽ dzi nam, ɖewo srɔ̃ tokunɔgbea, eye bubuwo hã ɖe nyawo gɔme ɖe tokunɔgbe me nam ale si woate ŋui.\nMede mɔɖelawo ƒe suku le Amerika Tokunɔgbe me esime mexɔ ƒe 79\nNe mato nyateƒea, ɣeaɖewoɣi la, nu tena ɖe dzinye ale gbegbe be medina be mana ta, le esi nyemetea ŋu sea nya siwo gblɔm wonɔ le kpekpeawo me la gɔme o alo esi wòwɔ nam be womenɔ tokunɔwo ƒe nuhiahiãwo gbɔ kpɔm o ta. Ke hã, le ɣeyiɣi mawo me la, mebua nya si Petro gblɔ na Yesu be, “Aƒetɔ, ame ka gbɔe míadzo ayi? Agbe mavɔ nyawo le asiwò” la ŋu. (Yoh. 6:66-68) Gake mesrɔ̃ dzigbɔɖi abe ale si wòle le nɔvi tokunɔ siwo hã le Yehowa subɔm tso esime mexɔ nyateƒea la gome ene. Mesrɔ̃ ale si makpɔ Yehowa kple eƒe habɔbɔa sinu, eye esia ɖe vi nam ale gbegbe! Fifia, gbɔgbɔmenuɖuɖu va bɔ ɖe tokunɔgbe me, eye medea ha kple nɔviwo le kpekpewo kple takpekpe siwo míedena le Amerika Tokunɔgbe me la me. Magblɔ be Yehowa, mía Mawu gã la, subɔsubɔ na mekpɔ dzidzɔ le agbe me vavã, eye wòɖe vi nam ale gbegbe.


Yeremia 27 - Holy Bible [Ewe Bible 1913] - (Yer 27)\nLe Yuda-fia Zedekiya, Yosiya vi ƒe fiaɖuɖu ƒe gɔmedzedzea me la, Yehowa ƒe gbe sia va na Yeremya bena:\nAle Yehowa gblɔ nam enye si: Gbe ka, eye nawɔ kɔkuti atsa ku wò kɔ.\nEye natsɔe de dɔla, siwo va Yuda-fia Zedekiya gbɔ le Yerusalem la si aɖo ɖe Edom-fia, Moab-fia, Amon-viwo ƒe fia, Tiro-fia kple Sidon-fia.\nEye nade gbe wo si aɖo ɖe woƒe aƒetɔwo bena: Yehowa Zebaot, Israel ƒe Mawu la be: Ale miagblɔ na miaƒe aƒetɔwo enye si:\nNyee tso nye ŋusẽ gã kple nye alo, si le dzi la, wo anyigba, amegbetɔwo kple lãwo, siwo le anyigba dzi, eye amesi dze ŋunye la, metsɔnɛ na.\nAzɔ metsɔ anyigba siawo katã de asi na nye dɔla Babel-fia Nebukadnezar, eye gbemelãwo hãe metsɔ de asi nɛ, ne woasubɔe.\nEye dukɔ geɖewo asubɔ eya kple via kpakple eƒe tɔgbuiyɔvi, vaseɖe esime azã nade na eƒe anyigba, eye wòasubɔ dukɔ geɖewo kple fia gãwo.\nEye ne dukɔ kple fiaɖuƒea ɖe be, yemasubɔ Babel-fia Nebukadnezar o, eye yemade kɔ Babel-fia ƒe kɔkuti me o la, matsɔ yi, dɔwuame kple dɔvɔ̃ ahe to na dukɔ ma, vaseɖe esime mato eƒe asi dzi atsrɔ̃e keŋkeŋ, Yehowa ye gblɔe.\nElabena alakpanya gblɔm wole ɖi na mi, be woaɖe mi ɖa le miaƒe anyigba dzi, ne manyã mi, eye miatsrɔ̃.\nYehowa be: Ke dukɔ, si tsɔ eƒe kɔ de Babel-fia ƒe kɔkutĩ me, eye wòsubɔe la, mana wòano anyigba dzi aɖe dzi ɖi, ade agble ɖe edzi, eye wòana edzi.\nMeƒo nu kple Yuda-fia Zedekiya ɖe nya siawo nu pɛpɛpɛ gblɔ bena: Mitsɔ miaƒe kɔ de Babel-fia ƒe kɔkuti me, eye misubɔ eya kple eƒe dukɔ, ekema mianɔ agbe.\nNukaŋuti mia kple wò dukɔ miebe, yewoaku ɖe yi, dɔwuame kple dɔvɔ̃ si me, abe alesi Yehowa gblɔ ɖe dukɔ, si gbe be, yemasubɔ Babel-fia o la ŋu ene?\nEye migaɖo to nyagblɔɖila, siwo le gbɔgblɔm na mi be, migasubɔ Babel-fia o la ƒe nyawo o; elabena alakpanya gblɔm wole ɖi na mi.\nYehowa be: Menye nyee do wo o, alakpanya gblɔm wole ɖi le nye ŋkɔ me, ne manyã mi ɖa, eye mia kple nyagblɔɖila, siwo le nya gblɔm ɖi na mi la, miatsrɔ̃.\nEye ale megblɔ na nunɔlawo kple dukɔ blibo sia enye si: Yehowa be: Migaɖo to miaƒe nyagblɔɖila, siwo le nya gblɔm ɖi na mi be: Kpɔ ɖa, woahe Yehowa ƒe aƒe me nuwo agbɔe tso Babel kaba la ƒe nya o; elabena alakpanya gblɔm wole ɖi na mi.\nMigaɖo to wo o, ke boŋ misubɔ Babel-fia, ekema mianɔ agbe. Nukaŋuti du sia nazu aƒedo ɖo?\nEye nenye nyagblɔɖilawo wonye, eye Yehowa ƒe gbe le wo si la, ekema woaƒo koko na Yehowa Zebaot, ne womagatsɔ nusiwo susɔ ɖe Yehowa ƒe me, ɖe Yuda-fia ƒe me kple ɖe Yerusalem la, ayi Babel o.\nElabena ale Yehowa Zebaot gblɔ ɖe sɔtiawo, gazɔ la, anyinɔawo kple nu bubuawo, siwo susɔ ɖe du sia me la ŋu;\nnusiwo Babel-fia Nebukadnezar metsɔ dzoe, esime wòɖe aboyo Yuda-fia Yexonya, Yoyakim vi, tso Yerusalem yi Babel hekpe ɖe Yuda kple Yerusalem ƒe bubumewo katã ŋu la o.\nElabena ale Yehowa Zebaot, Israel ƒe Mawu la, gblɔ ɖe nusiwo susɔ ɖe Yehowa ƒe me, ɖe Yuda-fia ƒe me kple ɖe Yerusalem la ŋu enye si:\nYehowa be: Woatsɔ wo ayi Babel, eye woatsi afima, vaseɖe gbesigbe mava kpɔ wo ɖa, eye makplɔ wo agbɔe va teƒe sia.


1 Petro 2 - Holy Bible [Ewe Bible 1913] - (1Pe 2)\neye abe vidzĩewo ene la gbɔgbɔ me notsi tsimatɔ nadzro mi vevie, bene miatsi to me hena xoxo la,\nne mieɖɔe kpɔ bena, Aƒetɔ la nye dɔmenyotɔ.\nAmesi gbɔ mieva wònye kpe gbagbe, si amewo gbe; gake le Mawu gbɔ la enye nu tiatia kple nusi xɔ asi sesẽ,\neye abe kpe gbagbewo ene la miawo hã mitu mia ɖokui wòazu gbɔgbɔ me xɔ hena nunɔlanyenye kɔkɔe, bena miasa gbɔgbɔ me vɔ, siwo adze Mawu ŋu to Yesu Kristo dzi.\nEyata wòle ŋɔŋlɔ la me bena: „Kpɔ ɖa, meɖo dzogoedzikpe tiatia xɔasi anyi ɖe Zion, eye amesi ke xɔ edzi se la, ŋu mele ekpe ge o.“\nAzɔ mi amesiwo xɔe se la, enye kpe xɔasi na mi; ke dzimaxɔsetɔwo la, kpe, si xɔtulawo gbe la, eya ke zu dzogoedzikpe kple nuklikpe kple nuɖiakpe gbadzaa na wo,\namesiwo klii, le esi womeɖo to nya la o la ta, nusi ŋuti hã woɖo wo ɖo.\nKe miawoe nye dzidzime tiatia la, fia nunɔlanyenye, dukɔ kɔkɔe, dukɔ, si nye Mawu ŋutɔ tɔ, bene miaɖe gbe ƒã amesi yɔ mi tso viviti me va ye ŋutɔ ƒe nukukekeli gbɔ la, ƒe nutsuwɔwɔwo afia,\nmi amesiwo menye dukɔ tsã o; ke azɔ la míenye Mawu ƒe dukɔ, mi amesiwo womekpɔ nublanui na o, ke azɔ la wokpɔ nublanui na mi.\neye miaƒe anyinɔnɔ le trɔ̃subɔlawo dome nanɔ nyuie, bene nusi ta wogblɔ nya ɖe mia ŋuti ɖo abe vɔ̃wɔlawo ene la, le miaƒe dɔ nyui wɔwɔ, siwo wodze si azɔ ŋuti la, woakafu Mawu le kpɔkpɔɖaŋkeke la dzi.\nEyaŋuti mibɔbɔ mia ɖokui ɖe amewo ƒe nuɖoanyi katã te le Aƒetɔ la ŋuti, eɖanye ɖe fia, si si ŋusẽ le la te o,\nMi dɔlawo la, mibɔbɔ mia dokui na miaƒe aƒetɔwo le vɔvɔ̃ katã me, menye na aƒetɔ nyuiwo kple ame fatuwo ɖeɖeko o, ke boŋ na dɔmevevitɔwo hã.\nElabena esiae nye amenuveve, ne amea de do dzi le xaxawo me, eye wòkpea fu madzemadze le dzitsinya, si vɔ̃a Mawu la ta.\nElabena ne woƒo mi le nuvɔ̃wɔwɔ ŋuti, eye miedo dzi kpee la, adegbeƒoƒo ka wònye ma? Ke ne míekpe fu le nu nyui wowɔ ŋuti, eye miedo dzi kpee la, eya enye amenuveve le Mawu ŋku me.\nElabena esia ŋuti woyɔ mi vɛ ɖo; elabena Kristo hã kpe fu le mia ta, eye wògblẽ kpɔɖeŋu ɖi na mi, bene miadze eƒe afɔɖoƒewo yome,\namesi mewɔ nuvɔ̃a ɖeke o, eye womekpɔ beble le eƒe nu me hã o;\nesime wodzui la, medzu ame ɖe eteƒe o; esime wokpe fu la, meɖo ŋɔdzi na ame o; ke etsɔe ɖe asi na amesi drɔ̃a ʋɔnu dzɔdzɔe la boŋ.\nAmesi tsɔ miaƒe nuvɔ̃wo ɖa ɖe ye ŋutɔ ƒe ŋutilã dzi heyi ɖe atitsoga ŋu, bene mí amesiwo ku na nuvɔ̃wo la, míanɔ agbe hena dzɔdzɔenyenye; amesi ƒe kabiwo yɔ dɔ mi la.\nElabena miele abe alẽ tatrawo ene; ke azɔ la mitrɔ va miaƒe luʋɔwo ƒe kplɔla kple dzikpɔla la gbɔ.


AME geɖe bua Olympic Kamedefefewo be eyae nye xexeame ƒe kamedefefe hoʋiʋli vevitɔ kekeake. The World Book Encyclopedia gblɔ be: “Womegatsia dzi ɖe kamedefefe aɖeke ŋu de enu o. Ame miliɔn geɖe dea fefeawo wɔƒe, eye ame miliɔn alafa geɖe kpɔnɛ le television dzi le xexeame godoo.”\nEŋutinya Kpui Aɖe\nƑe akpe nanewo enye sia tso esime woɖo Olympic Kamedefefeawo anyi. Esi blema Helatɔwo xɔe se be kamedefefe doa dzidzɔ na ame kukuwo ƒe gbɔgbɔ ta la, woɖua dukɔa ƒe azã siwo me wotsakaa mawusubɔsubɔ kple kamedefefe le. Esia ƒe ɖewoe nye Isthmus, Nemea, Olympic, kple Pythia kamedefefewo. Le wo katã dome la, Olympic kamedefefewo ŋue wodea bubui wu, elabena eya dea bubu Zeus, si Helatɔwo buna be enye mawuwo ƒe fia la ŋu.\nEdze ƒã be wɔna ɖeka si nye dulegbeƒuƒu koe nɔ Olympic gbãtɔwo me. Gake emegbe hoʋiʋli bubuwo abe tasiaɖam hoʋiʋli, kple esiwo bia dzidodo geɖe ene va kpe ɖe eŋu. Nukpɔlawo tsoa afisiafi vana. Be amewo nanɔ dedie la, wowɔa nubabla tsɔ xea mɔ ɖe aʋawɔwɔ nu do ŋgɔ na kamedefefeawo kple emegbe.\nEsi Rome va xɔ ŋusẽ la, womegava doa vivi ɖe Olympic ŋu ale o. Le nyateƒe me la, Romatɔ geɖe nyɔa ŋu fefeawo. Fiagã Nero koe to vovo. Ekpɔ gome le fefeawo me le ƒe 67 M.Ŋ. me eye wòɖu dzi le hoʋiʋli ɖesiaɖe si me wòkpɔ gome le me. Edze abe ɖe hoʋlila bubuawo ɖe mɔ nɛ be wòaɖu dzi bene wòagado dziku ɖe yewo ŋu o ene! Ke hã kaka ƒe 394 M.Ŋ. naɖo la, wodzudzɔ Olympic hoʋiʋliawo wɔwɔ.\nOlympic Kamedefefewo Gbugbɔgaɖoanyi\nƑe alafa 15 aɖewo megbe la, nusiwo ŋu Germany tomenukulawo ke ɖo le blema Olympia ƒe tagba na amewo gava dze vividodo ɖe fefeawo ŋu. Ɣemaɣie Fransetɔ Baron Pierre de Coubertin, si xɔ ƒe 29, doe ɖa be woagaɖo fefeawo anyi. Eyata le ƒe 1896 me la, wowɔ egbeŋkekea me Olympic Kamedefefe gbãtɔ le Athens. Tso ƒe ma me la, wowɔa Olympic fefeawo ƒe ene ɖesiaɖe kloe.\nEgbea ame geɖe kpɔa mɔ na fefeawo vevie. Le ƒe sia me la, woawɔ fefeawo le Sydney, Australia tso September 15 vaseɖe October 1. Nusiwo ayi edzi ƒe ɖewoe nye kamedefefe ƒomevi vovovo 28, hoʋiʋli 292, kple akpa vovovo 635, eye kamedefefewɔla siwo wu 10,300 akpɔ gome le wo me.\nGake le nyitsɔ laa ƒewo me la, nya ɖefuname geɖe dzɔ le Olympic fefeawo me. Ame geɖe gblɔna gɔ̃ hã be taɖodzinu siwo ta woɖo Olympic fefeawo la ɖo afɔku me. Ŋkuléle ɖe nusiwo medzena wokpɔna o ŋu ana míakpɔ nu nyuiwo kple nu ɖefunamewo siaa.\nƉoe Ɖe Amewo Ɖoe Ɖe Amewo Tso Olympia va ɖo Sydney\ng00 9/8 axa 19


4 Mose 35 | Biblia Le Internet Dzi | Xexe Yeye Gɔmeɖeɖe\nLewi viwo ƒe duwo (1-8)\n35 Yehowa gagblɔ na Mose le Moab tagba le Yordan+ nu, le Yeriko gbɔ be: 2 “Gblɔ na Israel-viwo be woana du Lewi viwo tso woƒe domenyinu si woaxɔ+ la me, ne woanɔ wo me, eye woatsɔ lãnyiƒe siwo le duawo ŋu+ hã ana Lewi viwo. 3 Duawo nanye wo nɔƒe, eye lãnyiƒeawo nanye woƒe alẽwo, nyiwo, woƒe nuwo, kple woƒe lã bubuwo katã nɔƒe. 4 Duawo ŋuti lãnyiƒe siwo miatsɔ ana Lewi viwo la nadidi abɔklugui* akpe ɖeka tso du la ƒe gli gbɔ le eƒe akpa sia akpa. 5 Miadzidze abɔklugui akpe eve ɖe du la godo le ɣedzeƒekpa dzi, abɔklugui akpe eve le anyiehekpa dzi, abɔklugui akpe eve le ɣetoɖoƒekpa dzi kple abɔklugui akpe eve le dziehekpa dzi, eye du la nanɔ titina. Esiawoe anye lãnyiƒewo na wo le woƒe duawo ŋu. 6 “Mitsɔ du ade na Lewi viwo be woanye sitsoƒeduwo,+ ale be ame si meɖoe hafi wu ame o la nasi ayi afi ma,+ eye miatsɔ du blaene vɔ eve bubu ana wo kpe ɖe esiawo ŋu. 7 Du siwo katã miana Lewi viwo la nanye du blaene vɔ enyi, kple wo ŋuti lãnyiƒewo.+ 8 Du siwo Israel-viwo xɔ la mee miaɖe du siawo le ana.+ Miaxɔ geɖe le ame siwo sɔ gbɔ la si, eye miaxɔ ʋɛ le ame siwo mesɔ gbɔ o la si.+ Toawo dometɔ ɖe sia ɖe natsɔ eƒe duwo ƒe ɖe ana Lewi viwo le domenyinu si wòaxɔ la nu.” 9 Yehowa gagblɔ na Mose be: 10 “Gblɔ na Israel-viwo be, ‘Miele Yordan tso ge ayi Kanaan-nyigba dzi.+ 11 Mitia du siwo sɔ la be woanye sitsoƒeduwo na mi, ale be ame si meɖoe hafi wu ame* o la, nasi ayi afi ma.+ 12 Duawo nanye sitsoƒe na mi tso hlɔ̃biala+ la si me, ne ame si wu ame la, nagaku o, va se ɖe esime wòva ha la ŋkume be woadrɔ̃ ʋɔnui.+ 13 Esiae anye sitsoƒedu ade siwo anɔ mia si la ƒe taɖodzinu. 14 Du etɔ̃ nanɔ Yordan+ ƒe go si dzi, eye du etɔ̃ nanɔ Kanaan-nyigba+ la dzi, be woanye sitsoƒeduwo. 15 Du ade siawo nanye sitsoƒe na Israel-viwo, amedzroviwo+ kple ame siwo ʋu va tsi mia dome, ale be ame sia ame si meɖoe hafi wu ame* o la, nasi ayi afi ma.+ 16 “‘Ke ne gakpo aɖee wòtsɔ xlã ɖee wòku la, ekema amewulae wònye. Ele be woawu amewula la.+ 17 Eye ne kpe si adze ame wòaku ye wòtsɔ xlã ɖee wòku la, ekema amewulae wònye. Ele be woawu amewula la. 18 Eye ne kpo si adze ame wòaku ye wòtsɔ xlã ɖee wòku la, ekema amewulae wònye. Ele be woawu amewula la. 19 “‘Hlɔ̃biala lae awu hlɔ̃dola la. Ne edo goe la, ekpɔ mɔ awui. 20 Ne fuléle tae wòtutui ƒu anyi, alo tame vɔ̃e wòɖo ɖe eŋu hewui,*+ 21 alo fuléle tae wòtu kɔe wòku la, ekema ele be woawu amea. Amewulae wònye. Hlɔ̃biala la kpɔ mɔ awu hlɔ̃dola la ne edo goe. 22 “‘Ke ne melé fui tsã o, alo ɖoe hafi tutui o, alo da nane wòdzee, evɔ meɖo tame vɔ̃ ɖe eŋu o,*+ 23 ne mekpɔe o, alo menye ɖe wòɖoe da kpee o, eye menye ɖe wòlé fui alo di be yeawɔ nu vevii o, hafi amea ku la, 24 ekema ha la nadrɔ̃e le amea kple hlɔ̃biala la dome le ɖoɖo siawo nu.+ 25 Eye ha la naɖe ame si wu ame la tso hlɔ̃biala la si me, eye ha la nagbugbɔe aɖo ɖe eƒe sitsoƒedu si me wòsi yi la me, be wòanɔ afi ma va se ɖe esime nunɔlagã si wosi ami kɔkɔe+ na la ku. 26 “‘Ke ne amewula la do go gbɔ sitsoƒedu si me wòsi yi la ƒe liƒo ŋu, 27 eye hlɔ̃biala la ke ɖe eŋu le eƒe sitsoƒedu la ƒe liƒo godo, eye wòwui la, ekema meɖi ʋufɔ o. 28 Elabena ɖe wòle be wòanɔ eƒe sitsoƒedu la me va se ɖe esime nunɔlagã la ku. Ke le nunɔlagã la ƒe ku megbe la, amewula la ate ŋu atrɔ ayi eƒe anyigba dzi.+ 29 Esia nanye ʋɔnudrɔ̃ɖoɖo na mi le miaƒe dzidzimewo katã me, le mia nɔƒewo katã. 30 “‘Ame sia ame si wu ame,* eye ɖasefowo ɖi ɖase le eŋu la, woawui, elabena amewulae;+ gake ɖasefo+ ɖeka pɛ maɖi ɖase woawu ame* o. 31 Migana woaxe fe aɖeke ɖe amewula si dze na ku la ƒe agbe* ta o, elabena ele be woawui.+ 32 Eye migana woaxe fe ɖe ame si si yi sitsoƒedu me la ta ne wòagbugbɔ ava nɔ anyigba la dzi do ŋgɔ na nunɔlagã la ƒe ku o. 33 “‘Migaƒo ɖi anyigba si dzi miele la o, elabena ʋukɔkɔɖi ƒoa ɖi anyigba la,+ eye womate ŋu alé avu ɖe ʋu si wokɔ ɖe anyigbaa dzi la ta o, negbe to ame si kɔe ɖe edzi la ƒe ʋu dzi ko.+ 34 Migado ŋunyɔ anyigba si dzi miele, afi si mele la o; elabena nye Yehowa mele Israel-viwo dome.’”+\n^ Alo, “wu luʋɔ aɖe.”\n^ Egɔmeɖeɖe tẽe, “alo de xa ɖi xlã nu ɖee wòku.”\n^ Egɔmeɖeɖe tẽe, “evɔ mede xa ɖi nɛ o.”


5 Mose 21 | Biblia Le Internet Dzi | Xexe Yeye Gɔmeɖeɖe\nNe womenya ame si wu ame o (1-9)\nNyɔnu si woɖe aboyoe la ɖeɖe (10-14)\nŊgɔgbevi ƒe gomenɔamesi (15-17)\nVi dzeaglã (18-21)\nWoƒo fi de ame si wohe ɖe ati ŋu (22, 23)\n21 “Ne woke ɖe ame aɖe si wowu ŋu le gbe me le anyigba si Yehowa wò Mawu tsɔ le na wò ge be wòazu tɔwò la dzi, eye womenya ame si wui o la, 2 ekema wò ametsitsiwo kple wò ʋɔnudrɔ̃lawo+ nayi aɖadzidze ame kuku la kple du siwo ƒo xlãe la dome. 3 Eye du si te ɖe ame kukua ŋu wu la ƒe ametsitsiwo natsɔ nyinɔe ɖeka, si wometsɔ wɔ dɔ kpɔ o, si womede kɔkuti kɔ na kpɔ o, 4 eye du ma me ametsitsiwo nakplɔ nyinɔe la ayi bali* si me tsi le sisim le, afi si womede agble ɖo alo ƒã nu ɖo o, eye woaŋe kɔ le nyinɔe la nu le afi ma, le bali la me.+ 5 “Eye Lewi vi siwo nye nunɔlawo nava, elabena woawoe Yehowa wò Mawu tia be woawɔ subɔsubɔdɔ na ye,+ woayra ame le Yehowa ƒe ŋkɔ me.+ Woawoe agblɔ ale si woakpɔ nyahehe ɖe sia ɖe si ku ɖe ŋutasẽnuwɔwɔ ŋu la gbɔ.+ 6 Eye du si te ɖe ame kukua ŋu wu la me ametsitsiwo katã naklɔ asi+ ɖe nyinɔe si nu woŋe kɔ le le balia me la dzi, 7 eye woagblɔ be, ‘Menye míaƒe asie kɔ ʋu sia ɖi o, eye míaƒe ŋku hã mekpɔ eteƒe o. 8 Oo Yehowa, mègabu esia na wò dukɔ Israel, ame siwo nèɖe la o,+ eye mègabia ʋu maɖifɔ tso wò dukɔ Israel si o.’+ Eye womabu ʋufɔɖiɖi la na wo o. 9 Ale nàɖe ʋu maɖifɔ ŋuti fɔɖiɖi la ɖa le dowòme, le esi nèwɔ nu si le dzɔdzɔe le Yehowa ŋkume ta. 10 “Ne èho aʋa ɖe wò futɔwo ŋu, eye Yehowa wò Mawu na nèɖu wo dzi heɖe aboyo wo,+ 11 eye nèkpɔ nyɔnu dzetugbe aɖe le aboyomeawo dome, eye eƒe nu lé dzi na wò, eye nèbe yeaɖee wòazu ye srɔ̃ la, 12 ekema nàkplɔe ava aƒewò me. Eye wòalũ ta ahakpa eƒe fetsuwo, 13 eye wòaɖɔli awu si me wòle hafi woɖe aboyoe la, eye wòanɔ aƒewò me. Nefa fofoa kple dadaa dzinu ɖeka blibo,+ emegbe nàdɔ kplii, eye miazu srɔ̃tɔwo. 14 Ke ne eƒe nu medo dzidzɔ na wò o la, ekema nàɖe asi le eŋu wòadzo+ ayi afi sia afi si wòdi.* Ke mègadzrae axɔ ga alo asẽ ŋuta le eŋu o, elabena èdo vloe. 15 “Ne srɔ̃ eve le ŋutsu aɖe si, eye wòlɔ̃ ɖeka wu nɔvia,* eye wo katã wodzi viŋutsuwo nɛ, eye esi melɔ̃ o la viŋutsue nye ŋgɔgbevia la,+ 16 ekema gbe si gbe wòle eƒe nuwo mam na viawo be wòanye woƒe domenyinu la, mekpɔ mɔ abu ame si wòlɔ̃ la ƒe viŋutsu be eyae nye ŋgɔgbevi ɖe ame si melɔ̃ o la ƒe viŋutsu si nye ŋgɔgbevi la teƒe o. 17 Ele be wòabu ame si melɔ̃ o la ƒe viŋutsu la ŋgɔgbevii, eye wòatsɔ ale si wòma eƒe nunɔamesiwoe la ƒe teƒe eve nu anae, elabena eyae nye eƒe vidziŋusẽ ƒe gɔmedzedze. Etɔe ŋgɔgbevinyenye la nye.+ 18 “Ne ŋutsuvi sẽto dzeaglã aɖe le ame aɖe si, eye meɖoa to fofoa alo dadaa o,+ eye woɖɔe ɖo gake wògbe toɖoɖo wo la,+ 19 ekema fofoa kple dadaa nalée ayi ametsitsiwo gbɔ le dua ƒe agbo nu, 20 eye woagblɔ na dumemetsitsiawo be, ‘Mía vi sia ƒe to sẽ, eye wòdze aglã, eye meɖoa to mí o. Eye wònye nu tsu ɖula+ kple ahamula.’+ 21 Azɔ dua me ŋutsuwo katã naƒu kpee wòaku. Ale nàɖe vɔ̃ la ɖa le dowòme, ekema Israel blibo la katã asee, eye woavɔ̃.+ 22 “Ne ame aɖe wɔ nu vɔ̃ aɖe si dze ku, eye wowui,+ eye nèhee ɖe ati ŋu la,+ 23 eƒe kukua nagatsi atia ŋu ŋu nake ɖe edzi o.+ Ke boŋ nàɖii gbe ma gbe ke, elabena Mawu ƒo fi de ame si wohe ɖe ati ŋu,+ eye mègagblẽ kɔ ɖo na anyigba, si Yehowa wò Mawu tsɔ le na wò ge be wòanye wò domenyinu la o.+\n^ Alo, “tɔʋu.”\n^ Alo, “eƒe luʋɔ di.”\n^ Egɔmeɖeɖe tẽe, “elɔ̃ ɖeka, eye wòlé fu evelia.”


Yehowa Léa Ŋku Ðe Mía Ŋu Hena Míaƒe Nyui\nGbetakpɔxɔ—Tata Si Míesrɔ̃na | October 2008\n‘Yehowa ƒe ŋku kpɔa anyigba blibo la dzi, eye wòdoa ŋusẽ ame siwo ku ɖe eŋu kple woƒe dzi blibo.’—2 KRON. 16:9.\n1. Nu ka tae Yehowa léa ŋku ɖe mía ŋu?\nFOFO debliboe Yehowa nye. Enya mí nyuie ale gbegbe be enya míaƒe “tamesusuwo katã” gɔ̃ hã. (1 Kron. 28:9) Ke hã, menye ɖee wòléa ŋku ɖe mía ŋu be yeadi vodada le mía ŋu o. (Ps. 11:4; 130:3) Ke boŋ ɖe wòdina be yeakpɔ mía ta tso nu sia nu si agblẽ mía kplii dome ƒomedodoa alo míaƒe agbe mavɔ nɔnɔ ƒe mɔnukpɔkpɔa dome la me lɔlɔ̃tɔe.—Ps. 25:8-10, 12, 13.\n2. Ame kawo tae Yehowa zãa eƒe ŋusẽa tsɔ kpɔna?\n2 Ŋusẽ si ɖeke mesɔ kpli o ye le Yehowa si eye wòkpɔa nu sia nu. Le susu sia ta, ate ŋu axɔ na esubɔla wɔnuteƒewo ɣesiaɣi si wonya yɔe ko, eye wòate ŋu akpe ɖe wo ŋu le nɔnɔme sesẽwo me. Kronika ƒe agbalẽ evelia ta 16 kpukpui 9 gblɔ be: ‘Yehowa ƒe ŋku kpɔa anyigba blibo la dzi, eye wòdoa ŋusẽ ame siwo ku ɖe eŋu kple woƒe dzi blibo.’ De dzesii be Yehowa zãa eƒe ŋusẽ la tsɔ kpɔa ame siwo subɔnɛ kple woƒe dzi blibo, ame siwo si dzi dzadzɛ si me ameʋãŋusẽ nyuitɔ tsona le, la ta. Meɖea ɖetsɔleme sia fiaa ameflunuwɔlawo alo alakpanuwɔlawo ya o.—Yos. 7:1, 20, 21, 25; Lod. 1:23-33.\nZɔ Kple Mawu\n3, 4. Nu kae wòfia be ‘woazɔ kple Mawu,’ eye Biblia me kpɔɖeŋu kawoe gana míese nya sia gɔme nyuie?\n3 Esesẽna na ame geɖe be woalɔ̃ ɖe nukpɔsusu si nye be míaƒe xexe gbahoo sia Wɔla naɖe mɔ amegbetɔwo nazɔ kplii le gbɔgbɔmegɔmesese nu la dzi. Ke hã, nu ma tututue Yehowa di be míawɔ. Biblia ɖee fia be Henox kple Noa, siwo nɔ anyi le blema la, “zɔ kple Mawu.” (1 Mose 5:24; 6:9) Mose “[yi] edzi nɔ te sesĩe, abe ɖe wònɔ Ame si womekpɔna o la kpɔm ene.” (Heb. 11:27) Fia David se le eɖokui me be yenɔ zɔzɔm kple ye Fofo si le dziƒo la ɖokuibɔbɔtɔe. Egblɔ be: “Ne [Yehowa le] nye nuɖusi me la, ke maɖe le tenye o.”—Ps. 16:8.\n4 Enye nyateƒe be míate ŋu alé Yehowa ƒe asi ŋutɔŋutɔ ahanɔ zɔzɔm kplii ya o. Gake míate ŋu awɔ esia le kpɔɖeŋugɔmesese nu. Alekee? Hakpala Asaf ŋlɔ bena: “Mele gbɔwò ɖaa, eye nèlé nye nuɖusi ɖe asi. Àkplɔm le wò aɖaŋudede la nu.” (Ps. 73:23, 24) Kpuie ko la, míezɔna kple Yehowa ne míewɔna ɖe eƒe aɖaŋuɖoɖo siwo wònana mí to eƒe Nya si woŋlɔ ɖi la koŋ dzi kpakple to “kluvi nyateƒetɔ kple aɖaŋudzela” dzi la dzi pɛpɛpɛ.—Mat. 24:45; 2 Tim. 3:16.\n5. Alekee Yehowa ƒe ŋkuwo nɔa eƒe nuteƒewɔlawo ŋu abe vifofo lɔ̃ame ene, eye alekee wòle be míase le mía ɖokui me ku ɖe eŋu?\n5 Esi Yehowa melɔ̃a nu le ame siwo zɔna kplii la gbɔ o ta la, eƒe ŋku nɔa wo ŋu abe vifofo lɔ̃ame ene eye wòléa be na wo, kpɔa wo ta, hefiaa nu wo. Mawu gblɔ be: “Mafia nu wò, eye mafia mɔ, si nàto la wò; maɖo aɖaŋu na wò, eye nye ŋku anɔ ŋuwò.” (Ps. 32:8) Bia ɖokuiwò be: ‘Ðe mekpɔa ɖokuinye be mele zɔzɔm kple Yehowa asi le asi me, le kpɔɖeŋunyagbɔgblɔ nu, eye meɖoa to eƒe nunya henyae be eƒe ŋku le ŋunye lɔlɔ̃tɔea? Ðe nyanya be Mawu li kplim kpɔa ŋusẽ ɖe nye nuŋububu, nyagbɔgblɔwo, kple nuwɔnawo dzia? Eye ne meda vo la, ɖe mekpɔa Yehowa be enye Fofo lɔ̃ame kple nublanuikpɔla si dina be yeakpe ɖe dzimetrɔlawo ŋu wòatrɔ ava ye gbɔ faa ene, ke menye abe Mawu nublanuimakpɔla aɖe si ƒe nya me sẽ ene oa?’—Ps. 51:19.\n6. Ŋutete kae le Yehowa si si mele mía dzila amegbetɔwo ya si o?\n6 Ɣeaɖewoɣi la, Yehowa ate ŋu ana kpekpeɖeŋu si hiã la mí do ŋgɔ ne míede afɔ gbegblẽ aɖe ɖe ge. Le kpɔɖeŋu me, ate ŋu ade dzesii be míaƒe dzi, si nye alakpatɔ la, te nu siwo mesɔ o la dzodzro. (Yer. 17:9) Le nɔnɔme siawo tɔgbi me la, ate ŋu ana kpekpeɖeŋu mí kaba wu ale si mía dzila amegbetɔwo ate ŋui, elabena eƒe “aɖabawo” ate ŋu akpɔ míaƒe dzi me, be wòalé ŋku ɖe míaƒe tamesusu ememetɔwo ŋu nyuie. (Ps. 11:4; 139:4; Yer. 17:10) Bu ale si Mawu wɔ nu le nɔnɔme sia tɔgbi, si do mo ɖa le Barux, si nye nyagblɔɖila Yeremiya ƒe agbalẽŋlɔla kple xɔlɔ̃ vevi la ƒe agbe me, me ŋu kpɔ.\nEnye Fofo Vavã Na Barux\n7, 8. (a) Ame kae nye Barux, eye dzodzro gbegblẽ kawoe va te gege ɖe eƒe dzi me? (b) Alekee Yehowa ɖe ɖetsɔleme fia Barux abe vifofo ene?\n7 Barux nye agbalẽŋlɔla bibi aɖe si subɔ kple Yeremiya nuteƒewɔwɔtɔe le gbeƒãɖeɖe Yehowa ƒe ʋɔnudrɔ̃gbedeasi na Yuda, dɔ si wɔwɔ meva nɔ bɔbɔe kura o, la me. (Yer. 1:18, 19) Eva ɖo ɣeaɖeɣi la, Barux, si anya tso ƒome xɔŋkɔ aɖe me la, va te ‘nu gãwo’ didi na eɖokui. Ðewohĩ nu gã didi kple nunɔamesi geɖe ƒe amesisusu ƒe dzodzro va te gege ɖe eme. Aleke kee wòɖale o, Yehowa kpɔe be Barux nɔ susu gbegblẽ si ate ŋu akplɔe ade afɔku me la ŋu bum le dzi me. Yehowa de nu nyaa me enumake hegblɔ na Barux to Yeremiya dzi be: “Ègblɔ be: ‘Baba nam, elabena Yehowa tsɔ nuxaxa kpe ɖe nye vevesese ŋu, nye hũɖeɖe ti kɔ nam, eye nyemekpɔ gbɔdzɔe aɖeke o.’” Emegbe Mawu gblɔ nɛ be: “Nèbe, yeadi nu gãwoa? Megadi wo o.”—Yer. 45:1-5.\n8 Togbɔ be Yehowa ƒo nu na Barux ŋkubiãtɔe hã la, menye dziku mee wòwɔ nu kplii le o, ke boŋ ɖe wòɖe ɖetsɔleme vavã fiae abe vifofo ene. Edze ƒãa be Mawu de dzesii be didi si nɔ Barux me meɖee fia be dzi vɔ̃ɖie le esi o. Yehowa nya hã be Yerusalem kple Yuda nɔ woƒe ŋkeke mamlɛawo me, eye medi be Barux natra mɔ le ɣeyiɣi vevi ma me o. Eya ta bene Mawu nana esubɔlaa nase nuwo gɔme nyuie la, eɖo ŋku edzi nɛ be, “Mahe dzɔgbevɔ̃e ava ŋutilãwo katã dzi,” eye wògblɔ kpee be ne Barux wɔ nu nunyatɔe la atsi agbe. (Yer. 45:5) Ne míagblɔe bubui la, Mawu nɔ gbɔgblɔm nɛ be: ‘Barux, dze nunya. Nu si gbɔna dzɔdzɔ ge ɖe Yuda kple Yerusalem wɔnuvɔ̃awo dzi kpuie la nenɔ susu me na wò. Yi edzi nàwɔ nuteƒe, be nàtsi agbe! Makpɔ tawò.’ Edze ƒãa be Yehowa ƒe nyawo de dzi gbɔ na Barux, elabena etrɔ eƒe susuwo eye wòtsi agbe le tsɔtsrɔ̃ si va Yerusalem dzi le ƒe 17 megbe la me.\n9. Alekee nàɖo nyabiase siwo le memamaa me la ŋu?\n9 Esi nèle Barux ƒe ŋutinyaa ŋu bum la, de ŋugble tso nyabiase kple mawunyakpukpui siwo gbɔna la ŋu: Nu kae ale si Mawu wɔ nu ɖe Barux ŋu la ɖe fia tso Yehowa kple ale si wòsena le eɖokui me ku ɖe esubɔlawo ŋu la ŋu? (Mixlẽ Hebritɔwo 12:9.) Ne míelé ŋku ɖe afi si míeɖo na ɣeyiɣia egbea ŋu la, nu kae míate ŋu asrɔ̃ tso aɖaŋu si Mawu ɖo na Barux kple ale si Barux wɔ nu ɖe aɖaŋuɖoɖoa ŋui la me? (Mixlẽ Luka 21:34-36.) Le Yeremiya sɔsrɔ̃ me la, alekee Kristotɔ hamemetsitsiwo ate ŋu aɖe ale si Yehowa tsɔa ɖe le eme na esubɔlawoe la afia?—Mixlẽ Galatiatɔwo 6:1.\nFofo La Ƒe Lɔlɔ̃ Dze Le Vi La Me\n10. Alekee Mawu na Yesu su te hena eƒe ɖoƒe si nye Kristo hamea ƒe Ta la ŋu dɔ wɔwɔ nyuie?\n10 Do ŋgɔ na Kristotɔwo ƒe ɣeyiɣia la, Yehowa ɖe eƒe lɔlɔ̃ fia eƒe amewo to eƒe nyagblɔɖilawo kple nuteƒewɔla bubuwo dzi. Le egbeŋkekeawo me la, ewɔa esia, le mɔ si ƒo ɖe sia ɖe ta la nu, si nye to Kristo hamea ƒe Ta, Yesu Kristo, dzi. (Ef. 1:22, 23) Eya tae le Nyaɖeɖefia ƒe agbalẽa me la, woɖɔ Yesu be enye alẽvi si “ŋku adre li [na]; ŋku siawo tsi tsitre ɖi na Mawu ƒe gbɔgbɔ adreawo, siwo wodɔ ɖo ɖe anyigba blibo la katã dzi.” (Nyaɖ. 5:6) Nyateƒee, esi Mawu na eƒe gbɔgbɔ kɔkɔe ƒe ŋusẽ bliboa Yesu ta la, nugɔmesese ŋutete deblibo le esi. Eya hã tea ŋu kpɔa nu si míenye ŋutɔŋutɔ le ememe, eye naneke mele ɣaɣla ɖee o.\n11. Nu kae Kristo wɔna na mí, eye alekee ale si wòwɔa nu ɖe mía ŋu la ɖea Fofoa ƒe nɔnɔme fiana?\n11 Gake abe Yehowa ke ene la, menye kpovitɔ aɖe si le dziƒoe Yesu nye o. Lɔlɔ̃e ʋãnɛ wòdzroa mía me kpɔna. Yesu ƒe dzesideŋkɔ si nye ‘Fofo Mavɔ’ na míeɖoa ŋku akpa si wòawɔ le agbe mavɔ nana ame siwo katã ɖea eyama dzi xɔxɔ se fiana la dzi na mí. (Yes. 9:5) Gawu la, esi Kristo nye Kristo hamea ƒe Ta ta la, ate ŋu aʋã Kristotɔ siwo tsi le gbɔgbɔ me, siwo lɔ̃na faa be yewoasubɔ yewo nɔviwo, vevietɔ hamemetsitsiwo, be woaɖo aɖaŋu alo afa akɔ na ame siwo hiã nɛ.—1 Tes. 5:14; 2 Tim. 4:1, 2.\n12. (a) Nu kae lɛta siwo Yesu ŋlɔ ɖo ɖe hame adre siwo nɔ Asia Sue la ɖe fia tso eyama ŋu? (b) Alekee hamemetsitsiwo ɖea ale si Kristo wɔa nu ɖe Mawu ƒe alẽhaa ŋu la ƒe nɔnɔme fiana?\n12 Ðetsɔleme deto si le Kristo si na alẽha la dze le lɛta siwo wòŋlɔ ɖo ɖe hamemetsitsi siwo nɔ hame adre siwo nɔ Asia Sue me la me. (Nyaɖ. 2:1–3:22) Le lɛta mawo me la, Yesu ɖee fia be yenya nu siwo nɔ edzi yim le hameawo dometɔ ɖe sia ɖe me, eye wòɖe ɖetsɔleme deto si le esi na eyomedzelawo la hã fia. Nenema kee wòle egbea hã—egale nenema egbea wu kura gɔ̃ hã—elabena “Aƒetɔ ƒe ŋkeke la” mee Nyaɖeɖefia me ŋutega la le eme vam le. * (Nyaɖ. 1:10) Kristo ɖea eƒe lɔlɔ̃ fiana to hamemetsitsi siwo le subɔsubɔm abe gbɔgbɔmelẽkplɔlawo ene le hameawo me la dzi. Ate ŋu aʋã ame siawo siwo nye “nunana siwo nye amewo” la be woafa akɔ, ade dzi ƒo, alo aɖo aɖaŋu na amewo ne ehiã. (Ef. 4:8; Dɔw. 20:28; mixlẽ Yesaya 32:1, 2.) Ðe nèbua agbagba siwo wodzena la be enye kpeɖodzi be Kristo tsɔa ɖe le eme na yea?\nKpekpeɖeŋu Si Va Ðe Ɣeyiɣi Nyuitɔ Dzi\n13-15. Mɔ kawo nue Mawu ate ŋu atiae be yeaɖo míaƒe gbedodoɖawo ŋu le? Wɔ eƒe kpɔɖeŋuwo.\n13 Ðe nèdo gbe ɖa vevie tso dzi blibo me hena kpekpeɖeŋu eye woɖo wò gbedodoɖaa ŋu na wò to dzideƒoname si nèxɔ tso Kristotɔ aɖe si tsi le gbɔgbɔ me ƒe sasrãkpɔ dzi kpɔa? (Yak. 5:14-16) Alo ɖewohĩ ŋuɖoɖoa va to nuƒo aɖe si woƒo le Kristotɔwo ƒe kpekpe aɖe me alo to nyatakaka siwo le míaƒe agbalẽwo me dzi. Yehowa toa mɔ siawo dzi ɖoa gbedodoɖawo ŋu zi geɖe. Le kpɔɖeŋu me, le hamemetsitsi aɖe ƒe dutoƒonuƒo aɖe ƒoƒo vɔ megbe la, nɔvinyɔnu aɖe, si ŋu wowɔ nu madzɔmadzɔ vɔ̃ɖi aɖe ɖo kwasiɖa ʋɛ aɖewo do ŋgɔ la te ɖe eŋu. Le esi wòafa konyi tso eƒe kuxia ŋu teƒe la, ɖe wòɖe ŋudzedzekpɔkpɔ deto fia ɖe ŋɔŋlɔawo me numeɖeɖe aɖewo siwo wòse le nuƒoa me ŋu. Numeɖeɖeawo ku ɖe eƒe nɔnɔmea ŋu eye wofa akɔ nɛ ŋutɔ. Aleke gbegbe dzi dzɔe enye esi be yede kpekpe ma!\n14 Ku ɖe kpekpeɖeŋu si míexɔna to gbedodoɖa dzi ŋu la, de ŋugble tso gamenɔla etɔ̃ aɖewo siwo si Biblia me nyateƒea ƒe sidzedze va su le gaxɔa me, eye wozu gbeƒãɖela maxɔnyɔnyrɔwo la ƒe kpɔɖeŋu ŋu kpɔ. Le gamenɔla aɖewo ƒe anyrãnuwɔna aɖe ta la, woxɔ mɔnukpɔkpɔ aɖewo le gamenɔlawo katã si. Esia na gamenɔlaawo dze aglã. Wo katã woɖoe be le ŋufɔke ƒe ŋdinuɖuɖu vɔ megbe la, yewomatrɔ yewoƒe nuɖugbawo ana o, atsɔ aɖe yewoƒe dziku afia. Esia wɔe be gbeƒãɖela maxɔnyɔnyrɔ etɔ̃ siawo tsi vedomesi. Ne wowɔ ɖeka kple aglãdzenuwɔlawo la, anye dada le Yehowa ƒe aɖaŋuɖoɖo si dze le Romatɔwo 13:1 la dzi. Ne wogbe ɖekawɔwɔ kpli wo la, dzi aku wo hati gamenɔlawo eye woate ŋu atu nu kpli wo.\n15 Esi mɔnukpɔkpɔ mesu gbeƒãɖela etɔ̃ siawo si be woade adaŋu kple wo nɔewo o ta la, wo dometɔ ɖe sia ɖe do gbe ɖa bia Mawu ƒe nunya. Esi ŋu ke la, wo ame etɔ̃a siaa wokpɔe be nyametsotso ɖekae yewo katã yewowɔ, si nye be yewoagbe ŋdinua ɖuɖu. Esi gaxɔdzikpɔlawo trɔ va agbawo xɔ ge la, ɖeke menɔ ame etɔ̃ siawo ya si wòle be woatrɔ ana o. Aleke gbegbe dzi dzɔ wo be ‘Gbedodoɖawo Sela’ la menɔ adzɔge tso yewo gbɔ o ye nye esi!—Ps. 65:3.\nMɔkpɔkpɔ Na Etsɔme Kakaɖedzitɔe\n16. Alekee gbeƒãɖeɖedɔa ɖea ale si Yehowa tsɔa ɖe le eme na ame siwo ƒe nɔnɔme ɖi alẽwo la fiana?\n16 Xexea me katã ƒe gbeƒãɖeɖedɔ si le edzi yim la hã ganye kpeɖodzi bubu si ɖee fia be Yehowa tsɔa ɖe le eme na ame siwo si dzi nyui le, afi ka kee woɖale o. (1 Mose 18:25) Yehowa ate ŋu ana esubɔlawo nake ɖe ame siwo ƒe nɔnɔme ɖi alẽwo la ŋu, eye ewɔa esia zi geɖe to mawudɔlawo ƒe mɔfiafia dzi, ne ame siawo le nuto siwo me nya nyuia mekpɔ ɖo o gɔ̃ hã me. (Nyaɖ. 14:6, 7) Le kpɔɖeŋu me, Mawu to mawudɔla aɖe dzi fia mɔ ƒe alafa gbãtɔ me nya nyui gblɔla Filipo wòɖa ke ɖe Etiopiatɔ dumegã aɖe ŋu heɖe Ŋɔŋlɔawo me nɛ. Nu kae do tso eme? Ŋutsu sia xɔ nya nyuia dzi se eye wòzu Yesu yome dzela xɔnyɔnyrɔ. *—Yoh. 10:14; Dɔw. 8:26-39.\n17. Nu ka tae mele be míatsi dzimaɖi fũu akpa ɖe etsɔme ŋu o?\n17 Esi nuɖoanyi sia ƒe nuwuwu le aƒe tum la, “fuɖuame” si ŋu nya wogblɔ ɖi la nu anɔ sesẽm ɖe edzi. (Mat. 24:8) Le kpɔɖeŋu me, nuɖuɖu ƒe asi ate ŋu ayi dzi bobobo le yame ƒe fafa miamiamia alo eƒe dzoxɔxɔ gbãgbãgbã, ganyawo ƒe kemalimali, kple nuwo ƒe veve ta. Dɔwɔɖuikpɔkpɔ ate ŋu asesẽ, eye wòava hiã be dɔwɔlawo nawɔ dɔ gaƒoƒo geɖe wu tsã. Nu ka kee ɖadzɔ o, mahiã be ame siwo katã tsɔa gbɔgbɔmenuwo ɖoa nɔƒe gbãtɔ henana woƒe ‘ŋku dzi dzana’ la natsi dzimaɖi fũu akpa o. Wonya be Mawu lɔ̃ yewo eye be alé be na yewo. (Mat. 6:22-34) Le kpɔɖeŋu me, bu ale si Yehowa kpɔ Yeremiya ƒe nuhiahiãwo gbɔ nɛ le nɔnɔme sesẽ siwo me wòto le Yerusalem tsrɔ̃ɣi le ƒe 607 D.M.Ŋ. me la ŋu kpɔ.\n18. Alekee Yehowa ɖe eƒe lɔlɔ̃ fia Yeremiya le toɖeɖe ɖe Yerusalem ŋu ƒe ɣeyiɣiawo me?\n18 Le Babilontɔwo ƒe toɖeɖe ɖe Yerusalem ŋu zi evelia ƒe akpa mamlɛtɔ me la, wode Yeremiya gaxɔ me le dzɔlawo ƒe xɔxɔnu. Afi kae wòakpɔ nuɖuɖu tsoe? Ne ɖe wòle ablɔɖe me la, anye ne eya ŋutɔ adii. Gake fifia ya la, ame siwo ƒo xlãe ŋu koe wòate ŋu aɖo ŋu ɖo, evɔ wo dometɔ geɖe lé fui! Ke hã, Yeremiya meɖo ŋu ɖe amegbetɔwo ŋu o, ke boŋ Mawu si do ŋugbe be yeakpɔ eƒe nuhiahiãwo gbɔ nɛ la ŋue wòɖo ŋu ɖo. Ðe Yehowa wɔ ɖe eƒe ŋugbedodoa dzia? Ɛ̃! Ekpɔ egbɔ be ‘wotsɔa abolo ɖeka va naa Yeremiya gbe sia gbe va se ɖe esime woɖu abolowo katã vɔ le dua me.’ (Yer. 37:21) Yeremiya, Barux, Ebed-Melex, kple ame bubuwo tsi agbe le dɔwuame, dɔvɔ̃, kple ku ƒe ɣeyiɣi mawo me.—Yer. 38:2; 39:15-18.\n19. Tameɖoɖo kplikpaa kae wòle be míatsɔ adze ŋgɔ etsɔmee?\n19 Nyateƒee, “Yehowa ƒe ŋkuwo le ame dzɔdzɔewo ŋu, eye eƒe towo le woƒe kokoƒoƒo ŋu.” (1 Pet. 3:12) Ðe nèkpɔa dzidzɔ be Fofowò si le dziƒo la ƒe ŋkuwo nɔa ŋuwòa? Ðe wò dzi dzea eme eye nèsena le ɖokuiwò me be yele dedie le nyanya be eƒe ŋkuwo le ye ŋu hena yeƒe nyonyo ta? Ekema ɖoe kplikpaa be yeayi edzi anɔ zɔzɔm kple Mawu, nu ka kee aɖadzɔ le etsɔme o. Míate ŋu aka ɖe edzi be Yehowa ayi edzi anɔ ŋku lém ɖe esubɔla wɔnuteƒewo katã ŋu vevie ɣesiaɣi abe vifofo lɔ̃ame ene.—Ps. 32:8; mixlẽ Yesaya 41:13.\n^ mm. 12 Togbɔ be Kristo yome dzela amesiaminawoe lɛta siawo me nyawo yi na koŋ hã la, ne míagblɔ la, wo me nyawo ku ɖe Mawu subɔlawo katã ŋu.\n^ mm. 16 Kpɔɖeŋu bubu si ɖe ale si Mawu fiaa mɔ gbeƒãɖeɖedɔae la dze le Dɔwɔwɔwo 16:6-10. Míexlẽ le afi ma be “gbɔgbɔ kɔkɔe la gbe na” Paulo kple eƒe hati dɔwɔlawo be woagayi aɖaɖe gbeƒã le Asia kple Bitinia o. Ðe eteƒe la, ena woyi ɖaɖe gbeƒã le Makedonia, afi si ame fafa geɖewo ɖo to woƒe nyawo le.\n• Alekee míate ŋu aɖee afia be ‘míele zɔzɔm kple Mawu’?\n• Alekee Yehowa ɖe eƒe lɔlɔ̃ fia Barux?\n• Abe Kristo hamea ƒe Ta ene la, alekee Yesu ɖea Fofoa ƒe nɔnɔmewo fiana?\n• Mɔ kawo nue míate ŋu aɖee afia le be míeɖoa ŋu ɖe Mawu ŋu le ɣeyiɣi vevi siawo me?\nLe ale si Yeremiya wɔ nu ɖe Barux ŋu sɔsrɔ̃ me la, Kristotɔ hamemetsitsiwo ɖea Yehowa ƒe nɔnɔme fiana le ɖetsɔleme ɖeɖe fia me\nAlekee Yehowa ate ŋu ana kpekpeɖeŋu si hiã le ɣeyiɣi nyuitɔ dzi?\nYehowa Ƒe “Aɖabawo” Doa Ame sia ame Kpɔna\nGbedodoɖa Aɖe Si Tso Dzi Blibo Me La Ŋu Ðoɖo\n“Esiae Nye Mawu Ƒe Ŋkɔ Gã Kɔkɔe La Vavã”\n“Yehowae Nye Nye Ŋusẽ”\nÐe Nèxɔa Ŋgɔ Le Bubudede Amewo Ŋu Mea?\nNu Kae Nàtsɔ Asa Vɔe Bene Nànɔ Agbe Tegbee?\nNya Vevi Siwo Tso Lɛta Siwo Woŋlɔ Ðo Ðe Tito, Filemon, Kpakple Hebritɔwo Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 2008\nGBETAKPƆXƆ—TATA SI MÍESRƆ̃NA October 2008


Mateo 10 - Holy Bible [Ewe Bible 1913] - (Mat 10)\nEye wòyɔ eƒe nusrɔ̃la wuieveawo va egbɔ, hena ŋusẽ wo ɖe gbɔgbɔ blibawo dzi bena, ne woanyã wo aɖo goe, eye ne woaɖe dɔlélewo kple lãmegbegblẽwo katã ƒomevi ɖa.\nApostolo wuieveawo ƒe ŋkɔwo nye esiawo: Gbãtɔ enye Simon, si woyɔna be Petro, kple nɔvia Andrea; Yakobo, Zebedeo vi, kple nɔvia Yohanes:\nFilipo kple Bartolomeo: Toma kple Mateo, nudzɔla; Yakobo, si nye Alfeo vi, kple Lebeo, si woyɔna hã be Tadeo;\nSimon Kanatɔ kple Yuda Iskariot, si fia eyome mɔ la hã.\nNenem me wuieve siawo Yesu dɔ hede se na wo gblɔ bena: Migayi ɖato trɔ̃subɔlawo ƒe mɔ dzi o, eye migayi ɖe Samariatɔwo ƒe dua ɖeke me hã o;\nke miyi ɖe Israel ƒe me alẽ, siwo bu la, gbɔ boŋ.\nEye ne miele yiyim la, miɖe gbe ƒã gblɔ bena: „Dziƒofiaɖuƒe la ɖo vɔ!“\nMida gbe le dɔlélawo ŋu, migbɔ agbe ame kukuwo: mina anyidzelawo ŋuti nakɔ, eye minyẽ gbɔgbɔ vɔwo do goe. Faa miexɔe, faa minae.\nMigadi sika alo klosalo alo akɔbli de miaƒe gabutuawo me o;\nnagatsɔ mɔzɔkotoku alo awu eve, atokotawo alo atizɔti o; elabena dɔwɔla dze eƒe nuɖuɖu.\nKe ne miayi ɖe ɖu alo kɔƒea ɖe me la, midi amesi dze le eme la vevie; eye minɔ afima, vaseɖe esime miadzo.\nEye ne mieyi aƒea me la, mido gbe na wo.\nNe aƒea dze la, miaƒe ŋutifafa lava edzi; ne medze o la, miaƒe ŋutifafa agagbugbɔ ava mia dzi.\nEye amesi ke mexɔ mi o, eye meɖo to miaƒe nyawo hã o la, mido go tso aƒe ma alo du ma me, eye miʋuʋu ke le miaƒe afɔwo ŋuti ɖe anyi.\nVavã mele egblɔm na mi bena: Mele sesẽ ge na Sodom- kple Gomora-nyigba la le ʋɔnudrɔ̃gbe la, abe nenem du ma ene o.\nKpɔ ɖa, nye la mele mia dɔm abe alẽwo ene ɖe amegãxiwo dome; eyaŋuti midze adaŋu abe dawo ene, eye midza abe ahɔ̃nɛwo ene.\nMikpɔ mia ɖokui dzi nyuie le amewo ŋuti; elabena woade mi asi na ʋɔnudrɔ̃lawo, eye woaƒo mi kple atam le woƒe ƒuƒoƒewo;\neye woakplɔ mi ayi ɖe mɔ̃mefiawo kple fiawo ƒe ŋku me le tanye, ne wòanye ɖaseɖiɖi na woa kple trɔ̃subɔlawo.\nEye ne wode mi asi la, migaɖe fu na mia ɖokui be, aleke alo nuka gblɔ ge míala o; elabena le nenem gaƒoƒo ma me la woana nusi ke gblɔ ge míala la mi.\nElabena menye miawoe nye amesiwo le nu ƒom o; ke boŋ mia Fofo ƒe Gbɔgbɔ lae nye amesi le nu ƒom le mia me?\nNɔvi lade nɔvi ku me, eye fofo lade vi asi, ɖeviwo latsi tre ɖe dzilawo ŋuti, eve woatsɔ wo ana woawu\nEye wo katã woalé mi ɖe ke me le nye ŋkɔ la ŋuti; ke amesi ke ado dzi vevie vaseɖe nuwuwu la, eya lakpɔ ɖeɖe.\nNe woti mia yome le du sia me la, nusi yi ɖe bubua ɖe me; elabena vava mele egblɔm na mi bena: Miele Israel-duawo nu wu ge, hafi amegbetɔvi la nava o.\nNusrɔ̃la mewua nufiala o, eye subɔla hã mewua eƒe aƒetɔ o.\nEsɔ gbɔ na nusrɔ̃la, ne woazu abe eƒe nufiala ene, kple subɔla abe eƒe aƒetɔ ene. Ne woyi aƒetɔ la be Beelzebul la, aleke woahayɔ eƒe aƒemetɔwo a wui?\nEyaŋuti migavɔ̃ wo o, elabena naneke meli wotsyɔ nu edzi, si womelé ɖeɖe ge afia o; eye wometsɔ naneke hã ɣla, si womete nyanya ge o.\nNusi gblɔm mele na mi le viviti me la, migblɔe le kekeli me, eye nusi ke Sem miele ɖe to me la, miɖe gbe ƒãe le xɔwo ta me.\nEye migavɔ̃ amesiwo le ŋutilã wum, eye womate ŋu awu luʋɔ o la o, ke boŋ mivɔ̃ amesi ate ŋu atsrɔ̃ luʋɔ kple ŋutilã siaa le dzomavɔʋe me.\nAlo wometsɔa atsutsurɔe eve ƒlena xɔa hotsui ewo oa? Eye ne menye mia Fofo ƒe lɔlɔ̃nu o la, wo dometɔa ɖeke mele dzedze ge ɖe anyigba o;\nke miaƒe taɖawo katã hã woxlẽe!\nEyaŋuti migavɔ̃ o! Mia tɔ vena wu atsutsurɔe geɖewo tɔ.\nAzɔ amesiame, si aʋu menye le amewo ƒe ŋku me la, nye hã maʋu eyama me le Fofonye, si le dziƒowo la, ƒe ŋku me;\nke amesi ke lagbe nu le gbɔnye le amewo ƒe ŋku me la, nye hã magbe nu le eyama gbɔ le Fofonye, si le dziƒowo la, ƒe ŋku me.\nMigaɖu xa bena, meva tomefafa na ge le anyigba dzi o, nyemeva tomefafa na ge o, negbe yi boŋ.\nElabena meva ame kple fofoa, vinyɔnuvi kple dadaa, ŋutsuvi srɔ̃ kple lɔ̃xoa dome mã ge;\neye ame ƒe ketɔwo anye ye ŋutɔ ƒemetɔwo.\nAmesi ke lɔ̃a fofo alo dada wum la, eya medzem o.\nEye amesi ke metsɔ eƒe atitsoga ɖo eɖokui dzi dze yonyeme o la, eya medzem o.\nAmesi ke ɖe eƒe agbe la, eya labui; eye amesi ke bu eƒe agbe le tanye la, eya lakpɔe.\nAmesi ke xɔa mi la, nyee wòxɔ, eye amesi ke xɔam la, exɔ amesi dɔm ɖa.\nAmesi ke xɔa nyagblɔɖila le nyagblɔɖila ƒe ŋkɔ dzi la, eya laxɔ nyagblɔɖila ƒe fetu; eye amesi ke xɔa ame dzɔdzɔe le ame dzɔdzɔe ƒe ŋkɔ dzi la, eya laxɔ ame dzɔdzɔe ƒe fetu.\nEye amesi ke tsɔ tsi fafa kplu na ame tsɛ siawo dometɔ ɖeka le nusrɔ̃la ɖeɖe ƒe ŋkɔ dzi ko la, vava mele egblɔm na mí bena: Eƒe fetu la mele eŋu tsi ge o.


‘Xɔ Aƒetɔ Yesu dzi se, eye àkpɔ ɖeɖe.’—Dɔwɔwɔwo 16:31.\nApostolo Paulo kple Sila ye gblɔ nya sia na gaxɔdzikpɔla aɖe le Makedonia ƒe dugã si nye Filipi la me. Nya mawo gɔme ɖe? Hafi míase nu si tae wòle be míaxɔ Yesu dzi se hafi akpɔ ɖeɖe gɔme la, gbã la, ele be míanya nu si tae míekuna. De ŋugble le nu si Biblia fia ŋu kpɔ.\nMawu meɖoe be amegbetɔwo naku o\n“Yehowa Mawu tsɔ ame la ɖo Eden-bɔ me, be wòaŋlɔ eme, eye wòakpɔ edzi. Eye Yehowa Mawu de se na ame gblɔ bena: ‘Ðu abɔmetiawo katã ƒe tsetse faa; ke ati, si na wodzea si nyui kple vɔ̃ la, mègaɖu eya ƒe tsetse aɖeke o; gbe si gbe nàɖu eƒe ɖe, ku ke nàku.’”—1 Mose 2:15-17.\nMawu tsɔ ame gbãtɔ Adam ɖo Eden-bɔ, si nye anyigba dzi paradiso, si me lãwo kple atiwo kpakple seƒoƒo dzeani vovovowo le fũu la me. Ati tseku geɖewo le abɔa me, siwo ƒe tsetse Adam ate ŋu aɖu faa. Gake Yehowa Mawu de se si me kɔ nyuie la na Adam be wòagaɖu ati ɖeka aɖe ya ƒe tsetse o, eye wòxlɔ̃ nui be ne eɖui la, aku.\nÐe Adam se sedede ma gɔmea? Enya nu si ku nye, elabena ekpɔnɛ lãwo kuna. Ne ɖe wowɔ Adam be wòava ku mlɔeba la, ke gɔmesese boo aɖeke manɔ Mawu ƒe nuxlɔ̃amea ŋu o. Ke boŋ Adam nyae be ne yewɔ Mawu ƒe se dzi eye yemeɖu ati si ŋu wòde se ɖo ƒe tsetse o la, ekema yeanɔ agbe tegbee, yemaku o.\nAme aɖewo susuna be ati la le tsitre ɖi na ŋutsu kple nyɔnu ƒe dɔdɔ, gake menye eyae o. Nu si tae nye be Yehowa ŋutɔ di be Adam kple srɔ̃a, Xawa, ‘nadzi ne woasɔ gbɔ,’ eye ‘woayɔ anyigba la dzi, eye woanye agbo ɖe edzi.’ (1 Mose 1:28) Eya ta ati ŋutɔŋutɔ ŋue sededea ku ɖo. Yehowa yɔ atia be “sidzedze nyui kple vɔ̃ ƒe ati,” elabena ele tsitre ɖi na gome si le Mawu si be wòatso nya me le nu si nye nyui alo vɔ̃ ŋu na amegbetɔwo. Ne Adam meɖu ati ma ƒe tsetse o la, menye ɖeko wòaɖee afia be yenye toɖola ko o, ke aɖee afia hã be yelɔ̃ Ame si wɔ ye heyra ye geɖe alea.\nEsi Adam meɖo to Mawu o tae wòku ɖo\n‘Mawu gblɔ na Adam bena: Esi nèɖu ati, si ŋuti mede se ɖo na wò la ƒe ɖe la, fifia ate wò, hafi nàkpɔ abolo aɖu, va se ɖe esime nàgatrɔ azu anyi, elabena eya mee woɖe wò tsoe. Anyi nènye, eye anyi ke nàgatrɔ azu!’—1 Mose 3:17, 19.\nAdam ɖu ati si ŋu wode se ɖo la ƒe ɖe. Ŋkubiãnyae eƒe tomaɖomaɖonuwɔna ma nye. Aglãdzedzee wònye, eye efia hã be mekpɔ ŋudzedze aɖeke ɖe nu nyui siwo katã Yehowa wɔ nɛ la ŋu o. Esi Adam ɖu atia ƒe tsetse la, ema fia be egbe Yehowa, eye wòto esia me ɖee fia be yeate ŋu awɔ nu le ye ɖokui si; esia he fukpekpe geɖe vɛ.\nAdam va ku mlɔeba, abe ale si Yehowa gblɔe ɖi ene. ‘Anyi ye Mawu tsɔ mè’ Adam, eye egblɔ nɛ be ‘anyi ke wòagatrɔ azu!’ Esi Adam ku la, menye xexe bubu aɖe mee wòyi o. Ke boŋ esi wòku la, efia be agbe megale eme o, abe anyi si me agbe mele o, si wotsɔ wɔe la ene.—1 Mose 2:7; Nyagblɔla 9:5, 10.\nEsi míedzɔ tso Adam me tae míekuna ɖo\n“To ame ɖeka dzi nu vɔ̃ ge ɖe xexea me, eye to nu vɔ̃ me ku la va, eye ale ku la kaka ɖe amewo katã dome, esi wo katã wɔ nu vɔ̃ ŋuti la.”—Romatɔwo 5:12.\nAdam ƒe tomaɖomaɖoa, alo nu vɔ̃ si wòwɔ la, gblẽ nu le ameƒomea katã ŋu. Esi Adam wɔ nu vɔ̃ la, menye agbenɔnɔ ƒe 70 alo 80 pɛ koe wòbu o, ke boŋ agbe tegbee si eya ŋutɔ kple eƒe dzidzimeviwo siaa anɔ lae wòbu. Gakpe ɖe eŋu la, ebu eƒe blibodedea hã le nu vɔ̃ si wòwɔ ta, eye esia wɔe be eƒe dzidzimeviwo katã mede blibo o.\nAdam me mí katã míedzɔ tso. Esia tae wodzi mí ame madeblibowoe ɖo, ke menye míawo gbɔe wòtsɔ o, eye esia wɔe be míewɔa nu vɔ̃, eye mlɔeba míekuna. Paulo ɖɔ nɔnɔme wɔnublanui sia esi wòŋlɔ bena: “Ŋutilãmeme, si wodzra ɖe nu vɔ̃ te, ye nye ya menye. Oo, nye nublanuitɔ! Ame kae aɖem tso ŋutilã sia si ana maku la si me?” Paulo ŋutɔ ɖo eƒe nyabiasea ŋu be: “Akpe na Mawu to Yesu Kristo, mía Aƒetɔ, la dzi!”—Romatɔwo 7:14, 24, 25.\nYesu tsɔ eƒe agbe sa vɔe ale be míate ŋu anɔ agbe tegbee\n“Fofo la dɔ Via ɖa be wòanye xexea Ðela.”—1 Yohanes 4:14.\nYehowa Mawu wɔ ɖoɖo be yeaɖe nu siwo nu vɔ̃ gblẽ le mía ŋu la ɖa ahaɖe mí tso ku ɖikaa si me. Aleke wòwɔe? Edɔ Via si gbɔ melɔ̃a nu le o la tso dziƒo eye wodzii wònye amegbetɔ deblibo abe Adam ke ene. Gake, to vovo na Adam la, Yesu ya “mewɔ nu vɔ̃ aɖeke o.” (1 Petro 2:22) Esi wònye amegbetɔ deblibo ta la, ku mekpɔ ŋusẽ ɖe edzi o, eya ta ate ŋu ayi edzi anɔ agbe tegbee hafi.\nGake le esia teƒe la, Yehowa ɖe mɔ Yesu ƒe futɔwo wui. Ŋkeke etɔ̃agbe la, Yehowa fɔ Yesu ɖe agbe wòzu gbɔgbɔmeme ale be wòate ŋu atrɔ ayi dziƒo. Esi Yesu yi dziƒo la, etsɔ asixɔxɔ si le eƒe amegbetɔ deblibo ƒe agbea ŋu la yi na Mawu be wòatsɔ agbugbɔ aƒle nu siwo Adam bu na eɖokui kple eƒe dzidzimeviwo la. Yehowa kpɔ ŋudzedze ɖe vɔsa sia ŋu, si wɔe be ame siwo xɔ Yesu dzi se la ate ŋu anɔ agbe tegbee.—Romatɔwo 3:23, 24; 1 Yohanes 2:2.\nAle wɔ Yesu gbugbɔ ƒle nu siwo katã Adam bu la. Eku ɖe mía ta ale be míate ŋu akpɔ agbe mavɔ. Biblia gblɔ be: ‘Yesu kpe ku ƒe fu, bene to Mawu ƒe amenuveve me la, wòaɖɔ ku kpɔ ɖe ame sia ame ta.’—Hebritɔwo 2:9.\nÐoɖo sia ɖe nu geɖe fia tso Yehowa ŋu. Eƒe dzɔdzɔenyenye ƒe dzidzenu kɔkɔ la na wòsesẽ na amegbetɔ madeblibowo be woaxɔ na wo ɖokuiwo. Gake lɔlɔ̃ kple nublanuikpɔkpɔ ʋãe wòtsɔ Via xe fe ɖe mía ta, si nye wɔwɔ ɖe nu si eya ŋutɔ ƒe dzɔdzɔenyenye bia la dzi, togbɔ be esia bia nu gã aɖe tso esi hã.—Romatɔwo 5:6-8.\nWofɔ Yesu ɖe tsitre tso ku me, eye esia fia be woava fɔ ame bubu siwo ku la hã ɖe tsitre\n‘Wofɔ Kristo, ame si nye gbãtɔ le ame siwo dɔ alɔ̃ le ku me dome la, ɖe tsitre tso ame kukuwo dome. Elabena esi wònye ame dzie ku to va ta la, ame kukuwo ƒe tsitretsitsi la hã to ame dzi va. Elabena ale si ko amewo katã le kukum le Adam me la, nenema kee woagbɔ agbe wo katã hã le Kristo me.’—1 Korintotɔwo 15:20-22.\nÐikeke aɖeke mele eme o be Yesu nɔ agbe le anyigba dzi kpɔ heku, gake nu kae ɖo kpe edzi be wofɔe tso ku me? Kpeɖodzi veviawo dometɔ ɖekae nye be Yesu si wofɔ ɖe tsitre la ɖe eɖokui fia ame geɖe le ɣeyiɣi vovovowo me kple teƒe vovovowo. Ɣeaɖeɣi la, eɖe eɖokui fia ame siwo wu 500 sɔŋ. Apostolo Paulo ŋlɔ agbalẽ na Korintotɔwo tso nya sia ŋu eye wògblɔ be, ame siwo nɔ eteƒe la dometɔ aɖewo gakpɔtɔ le agbe, si fia be woate ŋu aɖi ɖase tso nu si woawo ŋutɔwo kpɔ kple nu si woawo ŋutɔwo se ŋu.—1 Korintotɔwo 15:3-8.\nNya nyui lae nye be, esi Paulo ŋlɔ ɖe eƒe agbalẽa me be Kristoe nye ame “gbãtɔ” si wofɔ ɖe tsitre la, ema le fiafiam be woava fɔ ame bubuwo hã ɖe tsitre emegbe. Yesu ŋutɔ gblɔ be ɣeyiɣi aɖe le vava ge le esi me ‘ame siwo katã le ŋkuɖodziyɔdowo me la ado go.’—Yohanes 5:28, 29.\nHafi míate ŋu anɔ agbe tegbee la, ele be míaxɔ Yesu dzi ase\nWoƒo nu tso ɣeyiɣi si me ku va xexea me kple esi me Paradisoa bu la ŋu le Biblia ƒe agbalẽ gbãtɔa me. Eƒe agbalẽ mamlɛtɔ ƒo nu tso ɣeyiɣi si me woava ɖe ku ɖa eye Mawu nagbugbɔ aɖo Paradisoa anyi le anyigba dzi la ŋu. Ɣemaɣi la, amewo ase vivi na agbenɔnɔ tegbee, elabena nu sia nu adze edzi na wo nyuie. Nyaɖeɖefia 21:4 gblɔ be: “Ku maganɔ anyi o.” Be Mawu nana míaka ɖe ŋugbedodo ma dzi la, kpukpui 5 lia gblɔ be: “Nya siawo nye nyateƒenyawo kple nya vavãwo.” Yehowa awɔ ŋugbe si wòdo la dzi godoo.\nÐe nèka ɖe edzi be “nya siawo nye nyateƒenyawo kple nya vavãwo” nyateƒea? Ne èka ɖe edzi la, ekema yi edzi nàsrɔ̃ nu tso Yesu Kristo ŋu, eye nàxɔ edzi ase. Ne èwɔ esia la, Yehowa akpɔ ŋudzedze ɖe ŋuwò. Menye ɖeko wòayra wò geɖee fifia ko evɔ o, ke mɔkpɔkpɔ asu asiwò hã be nàva nɔ agbe tegbee le Paradiso me le anyigba dzi, esime “ku maganɔ anyi o, eye konyifafa kple ɣlidodo kple vevesese hã maganɔ anyi o.”


Mègabu Mɔkpɔkpɔ Gbeɖe O! Kutrikuku Hiã Vevie! | Nufiame\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tatar Tetun Dili Thai Tigrinya Tiv Tsonga Turkish Twi Ukrainian Urdu Uzbek Venda Vietnamese Waray-Waray Wolaita Xhosa Yoruba Zulu\nÐe nènye Yehowa Ðasefo ƒe geɖee nye esia eye nèdi vevie be srɔ̃wò si mele Yehowa subɔm haɖe o la nava wɔ ɖeka kpli wò le tadedeagu vavãtɔ mea?\nAlo dzi ɖe le ƒowò esi wòdze abe wò Biblia nusrɔ̃vi si tsɔ ɖe le nusɔsrɔ̃a me gbã la mete ŋu va xɔ nyateƒea o ta?\nNuteƒekpɔkpɔ siawo siwo tso Britain la akpe ɖe ŋuwò nàkpɔ nu si tae mele be nàbu mɔkpɔkpɔ gbeɖe o. Àkpɔ ale si nàna “wò abolo nato tɔ dzi yii,” le kpɔɖeŋunyagbɔgblɔ nu, ale be nàyi edzi akpe ɖe ame siwo meɖo to nyateƒea haɖe o la ŋu.—Nyagb. 11:1.\nKUTRIKUKU—ENYE NU SI HIÃ VEVIE\nNu vevi aɖe si hiãe nye be nàku kutri. Ele be nàlé ɖe nyateƒea ŋu eye nàku ɖe Yehowa ŋu. (5 Mose 10:20) Nu mae Georgina wɔ. Esi Yehowa Ðasefowo dze Biblia sɔsrɔ̃ gɔme kplii le ƒe 1970 me la, dzi ku srɔ̃a Kyriacos vevie. Edze agbagba be yeana wòadzudzɔ nusɔsrɔ̃a, meɖea mɔ Yehowa Ðasefowo gena ɖe aƒea me o, eye wòtsɔa woƒe agbalẽ ɖe sia ɖe si wòkpɔ la ƒua gbe.\nEsi Georgina dze hamea ƒe kpekpewo dede gɔme la, dzi gaku Kyriacos ɖe edzi wu. Gbe ɖeka la, eyi Fiaɖuƒe Akpata me be yeahe nya. Esi nɔvinyɔnu aɖe de dzesii be Kyriacos doa Helagbe nyuie wu Eŋlisigbe ta la, eƒo ka na nɔviŋutsu Helagbedola aɖe si le hame bubu me be wòava na kpekpeɖeŋu. Dzi dzɔ Kyriacos ɖe ale si nɔviŋutsua wɔ nu ɖe eŋu dɔmenyotɔe ta, eye wòlɔ̃ kpɔ gome le Biblia nusɔsrɔ̃a me ɣleti ʋɛ aɖewo gɔ̃ hã. Gake Kyriacos va dzudzɔ nua sɔsrɔ̃.\nKyriacos gayi srɔ̃a Georgina yome titi dzi ƒe etɔ̃ sɔŋ. Egblɔ na srɔ̃a be yeadzo le egbɔ ne exɔ nyɔnyrɔ. Le ŋkeke si dzi Georgina axɔ nyɔnyrɔ la, edo gbe ɖa na Yehowa vevie be ye srɔ̃ nagadzo le ye gbɔ o. Esi Ðasefoawo va be yewoakplɔ Georgina ayi takpekpea la, Kyriacos gblɔ na wo be: “Mido ŋgɔ. Míatsɔ míaƒe ʋu adze mia yome.” Eva takpekpea nyateƒe, ese ŋdi me nuƒoawo katã eye wòkpɔ srɔ̃a ƒe nyɔnyrɔxɔxɔ teƒe!\nƑe 40 kloe megbe tso esime Georgina do go Ðasefowo zi gbãtɔ la, ekpɔ srɔ̃a Kyriacos wòxɔ nyɔnyrɔ mlɔeba\nEma megbe la, Kyriacos megatia srɔ̃a yome abe tsã ene o, eye vivivi la, ewɔ tɔtrɔ gãwo. Ƒe 40 kloe megbe tso esime Georgina do go Ðasefowo zi gbãtɔ la, ekpɔ srɔ̃a Kyriacos wòxɔ nyɔnyrɔ mlɔeba! Nu kae kpe ɖe Kyriacos ŋu? Egblɔ be: “Meva kpɔ dzidzɔ ɖe Georgina ŋu elabena edo dzi ŋutɔ.” Georgina gblɔ be: “Togbɔ be srɔ̃nye nɔ yonyeme tim hã la, meɖoe be nyemadzudzɔ Mawu subɔsubɔ akpɔ o. Le ɣeyiɣi mawo katã me la, meyi edzi nɔ gbe dom ɖa na Yehowa eye nyemebu mɔkpɔkpɔ gbeɖe o.”\nASIXƆXƆ SI LE AMENYENYE YEYEA ŊU\nNu bubu aɖe si akpe ɖe srɔ̃wò ŋue nye be nàdo amenyenye yeyea. Apostolo Petro xlɔ̃ nu srɔ̃nyɔnu Kristotɔwo be: “Mibɔbɔ mia ɖokui na mia ŋutɔwo mia srɔ̃wo, ale be ne wo dometɔ aɖewo meɖoa to nya la o la, wo srɔ̃wo ƒe agbenɔnɔ nya aɖeke magblɔmagblɔe naɖe wo.” (1 Pet. 3:1) Christine wɔ ɖe aɖaŋuɖoɖo ma dzi, togbɔ be exɔ ƒe geɖe hafi srɔ̃a va xɔ nyateƒea hã. Esi Christine zu Ðasefo ƒe 20 kple edzivɔe nye esi va yi la, srɔ̃aŋutsu John ya mexɔ Mawu dzi se o. John medi be yeaƒo ye ɖokui ɖe subɔsubɔ aɖeke me o. Ke hã ekpɔ ale si Christine ya tsɔ dzo ɖe eƒe dzixɔse yeyea ŋui. John gblɔ be: “Mekpɔe be ena wòle dzidzɔ kpɔm wu. Eƒe nɔnɔme gava nyo ɖe edzi, edoa vevie nu, eye esia kpe ɖe ŋunye medo dzi le nɔnɔme sesẽ geɖe me.”\nChristine mezi eƒe subɔsubɔ yeyea ɖe srɔ̃a dzi gbeɖe o. John gblɔ be: “Christine de dzesii le gɔmedzedzea ke be nuƒoƒo tso mawusubɔsubɔ ŋu mado dzidzɔ nam o, eya ta eɖe asi le ŋunye dzigbɔɖitɔe be nye ŋutɔ mava de dzesi nuwo.” Ne Christine kpɔ nyati aɖe le Gbetakpɔxɔ alo Nyɔ! me si wòkpɔ be ado dzidzɔ na srɔ̃a, abe esiwo ku ɖe dzɔdzɔmeŋutinunya alo nuwɔwɔwo ŋu ene la, etsɔa wo fianɛ hegblɔna nɛ be, “Ewɔ nam be nyati sia xexlẽ ado dzidzɔ na wò.”\nLe ƒe aɖewo megbe la, John xɔ dzudzɔ le dɔ me eye wòdze abɔdɔwɔwɔ gɔme. Fifia eƒe susu dze akɔ anyi be wòade ŋugble le agbe me nyabiase vevitɔwo ŋu; ete nyawo abe esia ene biabia eɖokui: ‘Ðe amegbetɔ dzɔ le eɖokui si le vo mea, alo ɖe wowɔ mí le susu aɖe ta?’ Gbe ɖeka, nɔviŋutsu aɖe si nɔ dze ɖom kple John la biae be, “Ðe nàdi be woasrɔ̃ nu kpli yea?” John gblɔ be: “Azɔ esi mete Mawu dzi xɔxɔ se la, melɔ̃ be wòasrɔ̃ nu kplim.”\nEnyo ŋutɔ be Christine mebu mɔkpɔkpɔ o! Le gbedodoɖa na Mawu ƒe 20 sɔŋ be ye srɔ̃ hã naxɔ nyateƒea megbe la, John xɔ nyɔnyrɔ mlɔeba. Fifia wole Yehowa subɔm ɖekae dzonɔamemetɔe. John gblɔ be: “Nu evee na meva xɔ nyateƒea—woawoe nye Ðasefoawo ƒe dɔmenyonyo kple xɔlɔ̃wɔwɔ. Eye ne srɔ̃wò nye Yehowa Ðasefo la, ekema srɔ̃ si dzi nàte ŋu aka ɖo, si ɖia anukware, si media eɖokui tɔ o ye nye ema su asiwò.” Ɛ̃, Christine wɔ ɖe nya siwo le 1 Petro 3:1 la dzi, eye nu nyuiwo do tso eme nɛ!\nNUKUAWO TSENA LE ƑE GEÐE MEGBE\nKe Biblia nusrɔ̃vi siwo megava tsɔa ɖe le nusɔsrɔ̃a me o le susu aɖe ta ya ɖe? Fia Salomo ŋlɔ bena: “Ƒã wò nukuwo le ŋdi, eye mègadzudzɔ le ɣetrɔ me o; elabena mènya kae le wɔwɔ ge o, eɖanye esi alo ekemɛ alo woa kple eve lae le nyonyo ge o.” (Nyagb. 11:6) Ɣeaɖewoɣi la, exɔa ƒe geɖe hafi nyateƒea ƒe nukua tsina. Ke hã nusrɔ̃via ate ŋu ava kpɔ ale si gbegbe tete ɖe Mawu ŋu le vevie la adze sii mlɔeba. (Yak. 4:8) Ɛ̃, nu dodzidzɔname ate ŋu ava do tso wò agbagbadzedzewo me gbe ɖeka.\nBu Alice, si ʋu tso India yi England ŋu kpɔ. Le ƒe 1974 me la, edze Biblia sɔsrɔ̃ gɔme. Edoa Hindigbe, gake edi be yeƒe Eŋlisigbea nanyo ɖe edzi. Alice srɔ̃ nu hena ƒe aɖewo, eye wòde hamea ƒe kpekpe ʋɛ aɖewo le Eŋlisigbe me. Enya be nu si srɔ̃m yenɔ lae nye nyateƒea gake etsɔe abe dzidzɔdonamenu aɖe ko ene. Azɔ hã, eƒe susu katã le gakpɔkpɔ ŋu eye agbeɖuɖu vivia enu. Mlɔeba la, Alice dzudzɔ nua sɔsrɔ̃.\nAnɔ abe ƒe 30 ene megbe la, Stella, si dze nusɔsrɔ̃ gɔme kple Alice la xɔ lɛta aɖe tso egbɔ. Lɛtaa xlẽ be: “Meka ɖe edzi be ado dzidzɔ na wò ŋutɔ be nànya be, ame si nèsrɔ̃ nu kple le ƒe 1974 me la xɔ nyɔnyrɔ le nutome gã takpekpe si wowɔ nyitsɔ laa me. Èwɔ akpa vevi aɖe le nye agbe me. Èƒã nyateƒea ƒe ku ɖe menye, eye togbɔ be nyemenɔ klalo ɣemaɣi be matsɔ ɖokuinye aɖe adzɔgbe na Mawu o hã la, nyateƒea ƒe ku si nèƒã la kpɔtɔ nɔ nye dzi kple susu me.”\nLɛta si Stella xɔ tso Alice gbɔ la xlẽ be: “Meka ɖe edzi be ado dzidzɔ na wò ŋutɔ be nànya be, ame si nèsrɔ̃ nu kple le ƒe 1974 me la xɔ nyɔnyrɔ le nutome gã takpekpe si wowɔ nyitsɔ laa me”\nNu kae na Alice va wɔ ŋgɔyiyi? Egblɔ be yeva lé blanui vevie le ye srɔ̃ ƒe ku megbe le ƒe 1997 me. Edo gbe ɖa na Mawu. Le miniti ewo megbe la, Ðasefo eve siwo doa Punjabigbe la va ƒo ʋɔ nɛ, eye wotsɔ trakt si nye Mɔkpɔkpɔ Kae Li na Lɔlɔ̃tɔ siwo Ku? la nae. Alice se le eɖokui me be Mawu ɖo yeƒe gbedodoɖaa ŋu na ye, eye wòtso nya me be yeade ha kple Yehowa Ðasefowo. Gake, afi kae wòakpɔ wo le? Eva ke ɖe Punjabi hamea ƒe adrɛs si Stella tsɔ nae xoxoxo la ŋu. Alice yi Fiaɖuƒe Akpataa me eye nɔvi Punjabigbedolawo xɔe nyuie. Alice gblɔ be: “Lɔlɔ̃ si woɖe fiam la wɔ dɔ ɖe dzinye ɣeyiɣi didi aɖe, eye esia kpe ɖe ŋunye meɖu nye blanuilélea dzi.”\nEdze kpekpeawo dede gɔme edziedzi eye wògadze Biblia sɔsrɔ̃ gɔme ake, esrɔ̃ Punjabigbe dodo kple exexlẽ hebi ɖe eme. Exɔ nyɔnyrɔ le ƒe 2003 me. Eƒo lɛta si wòŋlɔ na Stella la ta ale: “Akpe na wò kakaka be nèƒã nyateƒea ƒe ku mawo ɖe menye ƒe 29 ye nye esia, eye nèɖo kpɔɖeŋu nyui ɖi nam be masrɔ̃.”\n“Akpe na wò kakaka be nèƒã nyateƒea ƒe ku mawo ɖe menye ƒe 29 ye nye esia, eye nèɖo kpɔɖeŋu nyui ɖi nam be masrɔ̃.”—Alice\nNu kae nàte ŋu asrɔ̃ tso nuteƒekpɔkpɔ siawo me? Ate ŋu axɔ ɣeyiɣi didi wu ale si nèsusui hafi nyateƒea ƒe kuwo natsi, gake ne gbɔgbɔmedɔ le ame aɖe wum, evɔ wònye anukwaretɔ hebɔbɔa eɖokui la, Yehowa ana nukuawo natsi le eƒe dzi me. Ðo ŋku nya si Yesu gblɔ le eƒe kpɔɖeŋu aɖe me dzi: “Nuku la miena hetsina, gake ale si tututu wòdzɔna ya la, [nukuwulaa] menyana o. Anyigba la ŋutɔ nana nuku wɔna le eɖokui si vivivi: gbã la, aŋgba [dona], emegbe ta si ŋu kutsetsea ava nɔ, eye mlɔeba kutsetse bliboa.” (Marko 4:27, 28) Nukua ŋutɔ “wɔna le eɖokui si” vivivi. Le nyateƒe me la, Fiaɖuƒegbeƒãɖela aɖeke menya ale si esia dzɔna o. Eya ta yi edzi nàƒã nukua wòasɔ gbɔ. Àte ŋu ava ŋe nu wòasɔ gbɔ.\nEye mègaŋlɔ gbedodoɖa ƒe vevienyenye be o. Georgina kple Christine nɔ gbedodoɖa dzi na Yehowa ɖaa. Ne èle “gbedodoɖa dzi ɖaa” eye mèbu mɔkpɔkpɔ gbeɖe o la, “le ŋkeke geɖewo megbe” la, àgakpɔ “abolo” si nèna wòto tɔ dzi yii la ake.—Rom. 12:12; Nyagb. 11:1.\nƉoe Ɖe Amewo Ɖoe Ɖe Amewo Mègabu Mɔkpɔkpɔ Gbeɖe O!


Èɖo Ŋku Wo Dzia?—December 2012 | Nufiame\nAleke míawɔ atsi aɖea mazamazã nyuie ƒe dzoa nu?\nEle be míadzro míawo ŋutɔwo ƒe dzi me kpɔ. Le esi míanɔ susu vɔ̃ bum ɖe nɔvi aɖe ŋu teƒe la, ɖe manyo be míade ŋugble tso nu si tae míeƒoa nu tsia tre ɖe eŋu la ŋu boŋ oa? Ðe wòanye be míele nu ƒom le tsitre tsim ɖe eŋu ne míaɖee afia be míenyo wuia? Gawu la, nuwɔwɔ alea ate ŋu ana nɔnɔmea nanyra ɖe edzi.—8/15, axa 21.\nAleke Sea ɖe ale si Mawu bua nyɔnuwoe fia?\nAblɔɖe geɖe nɔ Israel nyɔnuwo si, eye wonaa hehe wo. Wodea bubu wo ŋu, eye wokpɔ woƒe gomenɔamesiwo ta.—9/1, axa 5-7.\nEsi Yehowa ƒe ŋkekea le aƒe tum la, nudzɔdzɔ kawoe le ŋgɔ gbɔna?\nWoado “Ŋutifafa kple dedienɔnɔ!” ƒe ɣli. Dukɔwo adze Babilon Gã la dzi eye woatsrɔ̃e. Woadze Mawu ƒe amewo dzi. Harmagedon ʋa la adzɔ, eye esia megbe la, woatsɔ Satana kple eƒe gbɔgbɔ vɔ̃wo aƒu gbe ɖe aʋli me.—9/15, axa 4.\nAleke ɣeyiɣi si nuwuwua ava la manyamanya ɖea vi na mí?\nŊkeke alo gaƒoƒo la manyamanya nana míeɖea nu si le míaƒe dzi me fiana. Enaa mɔnukpɔkpɔ mí be míado dzidzɔ na Mawu ƒe dzi. Enana wònɔa bɔbɔe na mí be míatsɔ mía ɖokuiwo aɖo anyi na Mawu subɔsubɔ kple kpekpe ɖe ame bubuwo ŋu, eye ekpena ɖe mía ŋu míekana ɖe Mawu dzi bliboe, eye wònana hã be míedzea agbagba vevie wɔa eƒe Nya la ŋu dɔ le míaƒe agbenɔnɔ me. Gakpe ɖe eŋu la, enana míesrɔ̃a nu tso dodokpɔwo me eye míedoa ŋusẽ míaƒe xɔse.—9/15, axa 24-25.\nAleke míate ŋu azã 1 Mose 3:19 atsɔ ade ŋugble kple ame si xɔ dzo mavɔ dzi se?\nKpukpuia gblɔ be ne Adam ku la, agbugbɔ ayi anyi me, ke menye be ayi ɖe dzo mavɔ me o.—10/1, axa 13.\nAme kawoe “ɣletivi adre” siwo le Yesu ƒe nuɖusi me siwo ŋu woƒo nu tsoe le Nyaɖeɖefia 1:16, 20 la le tsitre ɖi na?\nWole tsitre ɖi na dzikpɔla amesiaminawo, eye ne míekekee ɖe enu la, elɔ dzikpɔla siwo katã le hameawo me ɖe eme.—10/15, axa 14.\nNu kae ƒome aɖe awɔ ne fe le wo ŋu?\nEle be atsu kple asia nadi ɣeyiɣi aƒo nu tso fe si wonyi la ŋu faa le tufafa me. Anyo be woabu woƒe gazazã ŋu ahawɔ ɖoɖo ɖe eŋu. Ðe woate ŋu adzi ga si wokpɔna la ɖe edzi alo aɖe ƒomea ƒe gazazã dzi kpɔtɔa? Ele be woade ŋugble le ɖoɖo si nu woaxe fe siwo le wo ŋu la ŋu, ɖewohĩ woaƒo asia kple ame siwo ŋu wonyi fea le. Gake ele be woada asɔ, ganyawo megaxɔ nɔƒe vevitɔ o. (1 Tim. 6:8)—11/1, axa 19-21.\nAleke Yesu ɖe ɖokuibɔbɔ ƒe nɔnɔme si ŋu woƒo nu tsoe le Yesaya 50:4, 5 fiae?\nKpukpui mawo gblɔ be ame si si “nusrɔ̃viwo ƒe aɖe” le la, ‘masẽ to o.’ Yesu bɔbɔ eɖokui ɖe anyi eye wòlé to ɖe nu si Fofoa fiae ŋu. Yesu di vevie helɔ̃ faa be Yehowa nafia nu ye, eye wòlé ŋku ɖe ɖokuibɔbɔ ƒe kpɔɖeŋu si Mawu ɖo ɖi le nublanuikpɔkpɔ na amegbetɔ nu vɔ̃ mewo me ŋu.—11/15, axa 11.\nAleke Estonia ŋkuɖodzi lɛtakotokudzigbalẽvi aɖe ɖo kpe Yehowa Ðasefowo ƒe nuteƒewɔwɔ me léle ɖe asi dzi?\nLe ƒe 2007 me la, Estonia Posudɔwɔƒea ɖe ŋkuɖodzi lɛtakotokudzigbalẽvi yeye ɖe go, be woatsɔ aɖo ŋku ame ƒomevi vovovo siwo wowu le Estonia le Stalin ƒe dziɖuɖua te la dzi. Xexlẽdzesi 382 dze le edzi, eye esia nye Ðasefowo kple wo vi siwo woɖe aboyoe le ƒe 1951 me yi dɔsesẽwɔsaɖawo me le Russia ƒe nuto saɖeagawo me la ƒe xexlẽme.—12/1, axa 27-28.\nÈɖo Ŋku Wo Dzia?—December 2012


1 Korintotɔwo 4 - Holy Bible [Ewe Bible 1913] - (1Ko 4)\nAle ame nabu mí enye esi: Abe Kristo ƒe dɔlawo kple Mawu ƒe nya ɣaɣlawo ƒe xɔnuviwo ene.\nKe nusi gakpe ɖe eŋuti la, enye bena, wodina tsoa xɔnuviwo gbɔ, bene woakpɔ wo nuteƒewolawoe.\nKe nye la nu via ɖe ŋutɔ ko wònye nam, ne woadrɔ̃ ʋɔnum le miawo alo amea ɖe ƒe ʋɔnudrɔ̃gbe dzi; evo la nyemedrɔ̃ ʋɔnu nye ŋutɔ ɖokuinye hã o.\nElabena nyemenya naneke le ɖokuinye ŋuti o, ke menye eyata wotso afia nam o, ke Aƒetɔ lae nye amesi drɔ̃ ʋɔnum.“\nKe nɔviwò, nusiawo megblɔ heɖo mía kple Apolo ŋuti le mia ta, bene miasrɔ̃ nu le mía gbɔ, bena miagasusu awu nusi woŋlɔ ɖi la o, bena mia dome amea ɖeke nagado eɖokui ɖe dzi le ame ɖeka ta ɖe ame bubu ŋuti o.\nElabena ameka na nèto vovo ma? Eye nukae le asiwò, si mèxɔ oa? Ke ne wò hã nèxɔe la, nukaŋuti nèle adegbe ƒom abe menye ɖe nèxɔe ene oa?\nMíeɖi ƒo xoxo, míezu kesinɔtɔwo xoxo, miegblẽa mi ɖi ɖua fia; ɖe miaɖu fia gɔ̃, bene miawo hã míaɖu fia kpakpli mi la, ne anyo!\nElabena mele susum bena, Mawu tsɔ mí apostolowo wɔ mamletɔwo, abe amesiwo woɖo anyi na ku ene, elabena míezu nukpɔkpɔ na xexeame kple mawuɖɔlawo kple amewo siaa.\nMíenye bometsilawo le Kristo ŋuti, ke miawo la nunyalawo míenye le Kristo me; miawo la miegbɔdzɔna, ke miawo la miesẽa ŋu; wobua mi, ke miawo la woɖoa vlo mi.\nVaseɖe gaƒoƒo sia dzi la dɔ kple tsikɔ wua mí, eye miezɔa amama, eye woƒoa mí kple kɔ, eye nɔƒe gobia ɖeke meli na mi o.\nEye míedzea agbagba, eye míetsia mía ŋutɔwo míaƒe asiwò wɔa dɔ; ne wodzu mí la, míeyrana; ne woti mía yome la, mieɖoa dzi tsɔnɛ;\nne wodo busu mi la, míeɖea kuku; míezu abe xexe sia me ƒe aɖukpodzinuwo ene, amewo katã ƒe gbeɖuɖɔ vaseɖe egbegbe sia.\nMenye ɖe meŋlɔ nusiawo, bene maɖo ŋukpe mi o, ke boŋ bene maxlɔ̃ nu mi abe nye lɔlɔ̃viwo ene.\nElabena ne vidzikpɔla akpe ewo le mia si le Kristo me hã la, fofo geɖe meli na mi o; elabena metsɔ nyanyuie la dzi mi le Kristo Yesu me.\nEyaŋuti mele nu xlɔ̃m mi bena: Mizu srɔ̃nyelawo.\nEyata medɔ Timoteo, si nye vinye blɔtɔ kple nuteƒewɔla le Aƒetɔ me la, ɖo ɖe mia gbɔ; amesia aɖo ŋku nye mɔ, siwo le Kristo me, abe alesi mele nu fiam le ha sia ha me le afisiati ene la, dzi na mi.\nKe amea ɖewo do wo ɖokui ɖe dzi, abe ɖe nyemegale mia gbɔ va ge o ene.\nKe ne Aƒetɔ la lɔ̃ la, mava mia gbɔ kpuie, eye nyemele, madze si amesiwo do wo ɖokui ɖe dzi la ƒe nyawo o, ke woƒe ŋusẽ boŋ.\nElabena menye nya mee mawufiaɖuƒe la le o, hafi ŋusẽ me boŋ wòle.\nNuka dim miele? Ɖe matso ali ava mia gbɔ loo, alo matsɔ lɔlɔ̃ kple dɔmefafa ƒe gbɔgbɔ la ava mia gbea?\n1 Korintotɔwo 4:1\n1 Korintotɔwo 4:2\n1 Korintotɔwo 4:3\n1 Korintotɔwo 4:4\n1 Korintotɔwo 4:6\n1 Korintotɔwo 4:7\n1 Korintotɔwo 4:8\n1 Korintotɔwo 4:9\n1 Korintotɔwo 4:10\n1 Korintotɔwo 4:11\n1 Korintotɔwo 4:12\n1 Korintotɔwo 4:13\n1 Korintotɔwo 4:14\n1 Korintotɔwo 4:15\n1 Korintotɔwo 4:16\n1 Korintotɔwo 4:17\n1 Korintotɔwo 4:18\n1 Korintotɔwo 4:19\n1 Korintotɔwo 4:20\n1 Korintotɔwo 4:21


Psalmowo 36 - Holy Bible [Ewe Bible 1913] - (Psa 36)\nYehowa ƒe dɔla Dawid tɔ na henɔ la.\nAme vɔ̃ɖi ƒe dzidada ƒe gbe le nye dzi me be: Mawu ƒe vɔ vɔ̃a ɖeke metso ga ɖe ŋku me na o.\nElabena evivi nume nɛ le eŋku me, ne wòakpɔ mɔnu le eƒe dzidada ŋu, eye wòalé fui.\nEƒe nu me nya enye vovlo kple alakpa: edzudzɔ nuwɔwɔ ɖe nunya me kple nu nyui wɔwɔ.\nEnɔa nu vlo ŋu bum le eƒe aba dzi, etsɔa eɖokui ɖoa mɔ, si menyo o la dzi, eye metsria nu vɔ̃ɖi o.\nYehowa, wò amenuveve ɖatɔ dziƒo ke, eye wò nuteƒewɔwɔ ɖaseɖe alilikpowo ŋu.\nWò dzɔdzɔenyenye le abe Mawu ƒe towo ene, wò ʋɔnudɔdrɔ̃ enye tɔ goglo; èxɔna na amegbelɔwo kple lãwo, wò Yehowa.\nMawu, wò amenuveve xɔ asi loo! Amegbetɔviwo be ɖe wò aʋala ƒe vɔvɔli te.\nWoɖi ƒo kple aƒewò me nu gbogboawo, eye nèkpe wò vivisese ƒe tɔsisi na wo wono ɖi kɔ.\nElabena gbɔwò agbedzɔƒe le, eye wò kekeli me míele kekeli kpɔm le.\nGblẽ wò amenuveve ɖe amesiwo nya wò la dzi kple wò dzɔdzɔenyenye ɖe amesiwo ƒe dzi to mɔ ɖeka la dzi!\nDadalawo megate afɔ ɖe dzinye o, eye ame vɔ̃ɖiwo ƒe asi meganyãm de gbe o!\nKpɔ ɖa, nu vɔ̃ɖi wɔlawo dze anyi ɖe afima, wotutu wo ƒu anyi, eye womagate ŋu afɔ o.